نه‌ك كوڕیك هیچ كه‌سێك ناتوانێت له كاری هونه‌ریم بكات ..! – Denegkan\nنه‌ك كوڕیك هیچ كه‌سێك ناتوانێت له كاری هونه‌ریم بكات ..!\nزاگرۆس-ی كچه بێژه‌ر ، به هاوكاری هونه‌رمه‌ند عیماد محه‌مه‌د ئێستا له خۆئاماده كردندایه بۆ تۆماركردنی یه‌كه‌م گۆرانی خۆی ، كه به‌رهه‌مه‌كه‌ش له ئاوازو هۆنراوه‌ی هونه‌رمه‌ند عیماد خۆیه‌تی .\nهه‌روه‌ك زاگرۆس له هه‌وڵی ئه‌وه‌دایه به‌هه‌ردوو زمانی كوردی و ئینگلیزی گۆرانی تۆمار بكات .\nله لێدوانێكی ئه‌و وتی : مامۆستا عیماد زۆر هاوكارمه‌و وانه‌م له‌سه‌ر ئامێری موسیكیش ده‌داتێ و خۆشم زۆر تێده‌كۆشم ، له‌به‌ر ئه‌وه‌ی بۆ گۆرانیبێژ گرنگه شاره‌زایی له‌سه‌ر نۆته‌و موسیك هه‌بێت .\nله‌وه‌ڵامی پرسیارێكی‌شدا سه‌باره‌ت به‌وه‌ی ئه‌گه‌ر دوو ڕێكه‌وتی بۆ ڕه‌خسا ، یه‌کێكیان بۆ بوون به‌گۆرانیبێژی و ئه‌وه‌ی تر به‌بێژه‌ری ته‌له‌فزیۆنی ! ئایا کامیان هه‌ڵده‌بژێریت ؟ زاگرۆس وتی : بێگومان گۆرانیوتن هه‌لده‌بژێرم ، له‌به‌ر ئه‌وه‌ی هه‌ستێكی تایبه‌تیم هه‌یه‌بۆ گۆرانیوتن و موسیك، به‌رنامه‌پێشكه‌شكردن ته‌نیا یه‌كێكه‌له‌ئاره‌زووه‌كانم ، وه‌ك چۆن ئێستا به‌یه‌كه‌م بێژه‌ری كورد له‌ئینته‌رنێت ناوده‌برێم ، پێم خۆشه له‌ته‌له‌فزیۆنیش كاربكه‌م و به‌رده‌وام بم و زیاتریش گرنگی پێده‌ده‌م .وه ئه‌گه‌ر به‌رده‌وامیش بم له كاری بێژه‌ری ئاره‌زووده‌كه‌م به‌رنامه‌یه‌ك پێشكه‌شبكه‌م تایبه‌ت بێت به‌هونه‌ری و گه‌نجان .\nزاگرۆس وتیشی : سه‌باره‌ت به‌به‌رنامه پێشكه‌شكردن زۆر شت فێر بووم و له ماڵپه‌ڕی چرا زۆر هاوكاریان كردووم بۆ به‌رنامه‌پێشكه‌شكردن هه‌تا كاك مه‌سعود ئه‌بوبه‌كری كامیرامانیش زۆر هاوكاری كردووم .\nله كۆتاییشدا ده‌ربا‌ره‌ی ئه‌وه‌ی ئه‌گه‌ر كوڕێكی خۆشبوێت تاچه‌ند ئاماده‌یه له پێناویدا ده‌ستبه‌رداری كاری هونه‌ری بێت ؟ وتی : خۆشه‌ویستیم زۆره بۆ هه‌موو ئه‌و كاره‌هونه‌رییانه‌ی كه‌به‌ژداریم تێداكردده‌و هه‌وڵی بۆ ده‌ده‌م ، جا ئه‌گه‌ر یه‌كێك بیه‌وێت من دوور بخاته‌وه له‌و كارانه ئه‌وا باوه‌ڕ ناكه‌م منی خۆشبوێت ! نه‌ك كوڕیك، به‌ڵام هیچ كه‌سێك ناتوانێت له‌كاری هونه‌ریم بكات . هه‌ر كه‌سێكیش منی خۆشبوێت منی به‌كاری هونه‌رییه‌وه‌خۆشبو‌وێت له‌به‌ر ئه‌وه‌ی كاری هونه‌ری به‌شیكه‌له‌ژیانم و خۆشه‌ویستیش بۆ هونه‌ر منی له چرا تێڤی نزیك كره‌وه .\nشایه‌نی با‌سه زاگرۆس له دایكبووی شاری سلێمانییه و نزیكه‌ی (١٠) ساڵه له‌گه‌ڵ بنه‌مه‌ڵه‌كه‌یان له وڵاتی هۆڵه‌نده ژیان به‌سه‌ر ده‌به‌ن . یه‌كه‌م كه‌سه كه له‌پێگه‌یه‌كی ئه‌لكترۆنی كاری بیژه‌ری كردبیت ، كه ئه‌ویش له چرا تیڤی بوو .\nNext نازه‌نین : ئه‌گه‌ر دره‌نگیش بێت نامه‌وێ په‌له بكه‌م ..!


محەمەد نەسرەدین: تائێستا (118) پۆستى ئیدارى لە کەرکوک لە کورد سەندراوەتەوە\n09:45 - 12/06/2021\nوێنە؛ کۆبونەوەی لیژنەی باڵای هاوپەیمانی کوردستان بەڕێوەچوو\nوێنە؛ جڤاتی گشتی بزوتنەوەی گۆڕان کۆدەبێتەوە\nژوورى ئۆپەراسیۆنەکانى هەولێر: هەر هاوڵاتیەک پرسە دابنێت سزا دەدرێت\nهەرێمى کوردستان؛ (20) کەس بە کۆرۆنا گیانیان لەدەستدا\nچاودێرێکى سیاسى رایدەگەیەنێت، گرفتەکانى کورد لە کەرکوک زۆرە و چارەسەرکردنیان پێویستى بە کۆدەنگى و هەوڵى جدى لایەنە سیاسیە کوردیەکان هەیە، دەشڵێت: تائێستا (118) پۆستى ئیدارى لە کەرکوک لە کورد سەندراوەتەوە.\nمحەمەد نەسرەدین، چاودێرى سیاسى لە میانى بەشداریکردنى لە بەرنامەى (گفتوگۆى هەفتە)ى رادیۆى دەنگى گۆڕاندا، باسى لە ئاڵنگارییەکانی بەردەم کورد لە ناوچە کێشە لەسەرەکان کرد و رایگەیاند، کورد لە کەرکوک گرفتى هەمەجۆرى هەیە و پێویستە چارەسەرى بەپەلەى ئەو گرفتانە بکرێت.\nوتیشى؛ لە کەرکوک کێشەى خزمەتگوزارى زۆرە و چەندین پڕۆژەى خزمەتگوزارى گەورە هەیە بە تایبەت لە ناوچە کورد نشینەکان کە پێویست بوو زوو تەواو بکرایە، بەڵام تائێستا بە تەواونەکراوى ماونەتەوە.\nلە بەشێکى دیکەى قسەکانیدا محەمەد نەسرەدین ئاماژەى بەوەکرد، تائێستا (118) پۆستى ئیدارى لە کەرکوک لە کورد سەندراوەتەوە، چەندین گرفتى جۆراوجۆر لە کەرکوک بوونى هەیە، چارەسەرکردنى ئەم کێشانە خەمساردیەکى زۆرى دەسەڵاتى سیاسى کوردى پێوەدیارە.\nدەشڵێت: چارەسەرى کێشە گەورەکانى کورد لە کەرکوک، پێویستى بە هەوڵى گشتى و کۆکردنەوەى سەرجەم تواناکان هەیە بەتایبەت هەوڵى نوێنەرانى کورد لە پەرلەمان و حکومەتى عێراق و سەرجەم ئەو پۆستانەى کارى تێدا دەکەن، لەگەڵ ئەوەش پەیوەندى لایەن سیاسیە کوردەکان لەگەڵ لایەنى عەرەبى.\nلەبارەى هەڵبژاردنى پێشوەختەى عێراق و بەشدارى کورد لەو هەڵبژاردنە، محەمەد نەسرەدین رایگەیاند، دەبێت کورد بە هەموو توانایەکەوە هەوڵى بەشداریەکى کارا بدات لە هەڵبژاردنەکەدا و رێگە نەدات توشى ئەو شکستانەببێت کە لە رابردودا بە هەر هۆکارێک روبەڕوى کورد بوەتەوە، چونکە پاشەکشکردنى دەنگى کورد لە کەرکوک چارەسەرى گرفتەکان ئاڵۆزتر دەکات و پێویستە لایەنە کوردیەکان بە بڕیار و گوتارى سیاسیان دەنگدەرى کورد لەو شارە ئاشتبکەنەوە.\n163 جار خوێندراوەتەوە


چیرۆکی حەوتەم ئۆپراسیۆنی «ساندویج» زامێکی بەئازارە لە جەستەی کورداندا – Standard Kurd\nچیرۆکی حەوتەم ئۆپراسیۆنی «ساندویج» زامێکی بەئازارە لە جەستەی کورداندا\nلەلایەن ستاندار Posted on حوزه‌یران 28, 2019 1477 جار بینراوە 0 سەرنج\nسەرەتای مانگی ١٠ ی ساڵی ١٩٩٢ . ساڵی ١٩٩٢ بوو ڕێپێوانێک کرا بۆ ئیدانەکردنی تیرۆری سەرکردەی ناوداری ڕۆژھەلاتی کوردستان “شەرف کەندی ” لەپێشی رێپێوانەکەوە چەند ئەندامێکی پەرلەمانی کوردستان ئەرۆشتن لە وانە دکتۆر عزدین کمال شاڵی منیش چومە بەینی ھەردوکیانەوە بە دەم ڕۆشتنەو قسەیان بۆ ئەکردم کەمال وتی دوێنی کۆبونەوەی پەرلەمان ھەبوو وابزانم شەری دژی پەکەکە دەست پێدەکات ئەگەر شتێکت پیدەکرێ فریاکەوە … ئاخر من تازە لە بیقاع ھاتبوومەوە ئاسایش ئەیویست لێپیچینەوەم لەگەل بکات بۆیە خۆم شاردبووە زۆر کەم دەرئەکەوتم چونکە ڕۆژی پێشوو تر برادەری بەرێزم کاک دارای چەرمەگا دەعوەتی بۆکردم بۆ کەباب خانەیەک لە کەباب خانەکە ھاورێیەکی کۆن و کابرایەکی ناسراوی لێ بوو منیش بەیادی جاران چوم مرحبام لێکردن گەرامەوە شوێنی خۆم ئەو کۆنە ھاورێیە چوو لەتەلەفۆنی وەستاکەوە تەلەفۆنی بۆ ئاسایش کرد و وتی ئەوە فڵان لێرەیە بیگرن وەستا ھات لەگەل دارا چپەیەکی کردو شڵەژاویەک دروست بوو بۆیە بەپەلە نانمان خوارد و ھاتینەوە ماڵی دارا . دارا وتی کۆنە ھاوریەکەت ھەواڵی لێدایت وتی خەم مەخۆ بەڵام من شەو و رۆژ ھەر بیرم لەوە ئەکردەوە چۆن ئەم شەرە نەکرێ . زۆر شەو ملازم کەریم سەلامی پاسۆک و ملازم عومەر ئەھاتن بۆلام . شەوێک بە ملازم عومەرم وت بەڵکو کاریکی وا بکەی کاک نەوشیروان ببینم وتی ئاسانە . سبەی ھات بەشوینما و بردمی بۆ لای نەوشیروان . کەلە ماڵێکی بچوکدا بوو لەسەر جادەی قەنات بەپشتی خەستەخانەکەوە چومە لای نەوشیروان وتم با ھەوڵ بدەین ئەم شەرە بوستێنین وە ھەندی قسەی ترمان کرد وتی مادام وایە تۆ خۆت دەرمەخە من ئەچم بۆ ھەولێر جەنابی مام جلال و جەنابی کاک مسعود دەبینم و دێمەوە کە ھاتمەوە پلان دەئەنێن چی بکەین. چو و ھاتەوە چوم بۆلای وتی چیت پێدەکردێت ئایا ئۆجەلان رازیە بۆ ئەوەی شەر نەکرێ ؟ جەماعەتی خواکورک رازین وتم من ئەوانە جێبەجێ دەکەم.\nئەوکاتە نایفح ئاجۆ ئەندامی سەرکردایەتی لە سلێمانی بوو بانگم کرد و مەسەلەکەم بۆ باسکرد وتی بابچین بۆلای جیھازەکە پەیوەندی بکەین. ئەکاتە جیھازێکی بێ تەلی راکاڵ مان ھەبوو لە سلێمانی وە پەیوەندمان کرد و بیقاع و خواکورکە وە وتیان مادام ئێوە ” تۆ و نەوشیروان وەکیلی ئێمە بن چیتان پێدەکرێ بیکەن بۆ ئەوەی شەر دروست نەبێت ئێمە قبولی ئەکەین”. ئەو کاتە کۆمەڵێ ھونەرمەند و تیپی گۆرانی و حەلەبەوە ھێنابوو لە جادەی پیرەمێر ژورێکم بۆ گرتبوون لەماڵی ھورنەمەندی گەورە تەھا خەلیل ئەوانە ھەندێکیان کارد و گەریلا بوون لە ڕێئەوانەوە پەیوەندی کردن ئاسان بوو چومەوە بۆلای رەوانشاد کاک نەوشیروان پاش گفتوگۆیەکی زۆر پێکھاتین لەسەر ئەوەی کە شاندێکی سیاسی و عەسکەری بچین بۆ ناوچەی خواکورک لە نزیکەوە لەگەل بەرپرسە عەسکەریەکانی پەکەکە قسە بکەین. بەیانیەک بە سێ لاندکرۆزەرەوە دەرچوین ئەوەی لەیادم بێت کاک نەوشیروان ئەم بەرێزانەی لەگەل خۆی ھێنا بوو( حامدی حاجی خالید ، شێخ جافر ، مام رۆستەم، محمود سەنگاوی ، لەگەل کۆمەڵێک پێشمەرگە).\nئێمەش ( بەندە، نایف حاجۆ، دکتۆر وەیسی بووین).\nچوینە ناوجەی برادۆست چوینە مجێسیر بۆ ماڵی کەریم خان بینیمان قیامەت ھەڵساوە ھەر چی دەنکە برجێکی ماڵی پاشای خواردوە لەوێیە ھێزێکی زۆری پارتی و یەکێتی و ھەندێ لە مستەشارەکان کە ھێشتا ھێزی چەکداریان مابوو لەوێن. پێشمەرگەکان کە نەوشیروانیان بینی لێ کۆبوونەوە نەوشیروان وتی من بۆ شەر نەھاتوم راستە من لەشەرەکانی ناوخۆ دەورم ھەبووە بەلام لەگەل ئەم شەرە نیم. ئەم شەرە زۆر رەھەندی ھەیە ناخۆی و دەرەکی. لە بەپرسە عسەکەریەکانی پارتی ویەکێتی ئەمانەم لە یاد ماوە ( حەمیدە فەندی، عبدولا ئاغا، عوسمانی قالە منەوەر، لە یەکێتیش: ئەو بەڕێزانەی باسم کردن و مامۆستا بەکر و ھەندی مەسئولی تر . لە دیوەخانەکەی کەریم خان ھەموو کۆبوونەوە کاک نەوشیروان وتی لەگەل حەمەومین و ئەبرادەرانە ھاتوین ئەم شەرە نەکرێ. منیش بەفرسەتم زانی وتم ئەم شەرە جیاوازە لە شەرە ناوخۆیەکانی تر ئەگەر شەری جلالی و مەلای ویژدان و سیاسەتی کوردی کرد بە دوو لەتەوە ئەم شەرە ئەقل و دۆزی کورد پارچە پارچە دەکات ئەمە ئەبێت بە شەری باکور و باشور. ئەبیت بە شەری سۆران و بادینان ئەبێتە سەرەتای ئالۆز کردنی مەسەلەی کورد ئەمە شەری دەولەتانی داگیر کەرە مەسئولێک وتی مامۆستا لۆ ناچی بەلای شعر و معری خۆتەوە ئەمە شەرە شەر وتم بەرێز ڕاستە شەڕە بەڵام شەڕو شعرو شانامەشە ئێجا نازانم چی لێتێگەیی. ئیتر کاک نەوشیروان ھاتە نە مەوزعەکەوە و وتی من تازە عەمەلیاتی فەقەراتم کردووە ناتوانم بە پێ برۆم تۆ لە برادەرانە لە پارتی و یەکێتی بیبە با لەوێ وەک بارمتە ببێنەوە دوو کەسی ئەوان بێن بۆ قسە کردن بەڵکو لێرە بگەینە ئەنجامێک .\nمنیش مام رۆستەم و حامید و شێخ تاریق نوریم دەست نیشان کرد. وتی ئەێ پارتی بۆکاک عوسمانیش لەگەل خۆت نابەی بەراستی من حەزم دەکرد بەڵام بیرم کردەوە وتم نەکو شتێکی نەخوازراو روبدا وتم کاکە نەوە ھەر ئەوەنە بەسە. نەوشیروان وتی کاک عوسمان قسەی خۆشی لایە بۆ ڕێگە بێتاقەت نابن من بێدەنگ بوون کاک عوسمان ئاخر ئەو برادەرانە مەگەر ختوکەیان بدەی پێبکەنن ئیتر کەوتنینە ڕێ بۆ ئێوارە گەشتینە بناری چیای شا کێف کە بنکەیەکی سەرەکی گەریلاکانی لێبوو مام رۆستەم و کاک حامید وتیان ئێمە لەمە زیاتر رێ بکەین ئێوە برۆن با ئەوان بێن و قسە بکەین ناچار شێخ تاریق و نایف و وەیسی بە شاخی شاکێف دا ھەڵگەراین. لە ئێوارە ھەتا تاریک ورون گەیشتینە بنکەی سەرەکی عوسمان ئۆجەلان. بەقەراخ چەمێکا ئەرۆشتین سەیرامان کرد شتێکی سور لە ئاوەکەد مەلە ئەکات بینیمان عەزیز ئەقراوی بوو بو بەیاینە سارد و سەرمایە خۆێ ئەشت.چوینە لای عوسمان ئۆجەلان وھیئەی جەبھەی خواکورک. پێمان وتن ئەو برادەرانە لە فاڵان بنکە چاوەرێدەکەن بۆ قسە کردن لە پێشا ماھیر و عوسمان پێزانینیان پشاندا بۆ بەندە و کاک نەوشیروان بۆ ئەو ھەوڵەی دەیدەین بۆئەوەی شەر نەبێت وتیان با تاریک دابیت ئەکەوینە رێ.\nشەو بە ڕێوە بوین دەم و بەیان کە حامید و مام رۆستەمی لێبون. کۆبوونەوە دەستی پێکرد عوسمان وتی چیتان لەئێمە ئەوێت ؟ بۆ شەرمان لەگەل دەکەن وتیان داوای حوکومەتی ھەرێم و جەبھەی کوردستانی ئەمە یە …\nیەکەم: شەری لە سنوری عێراق تورکیا مەکەن\nدووەم: ناوچەی خواکورک چۆل بکەن\nسێیەم: وەرن لەگەک وەزارەتی ناوخۆ ی پرۆتۆکۆلێک ئیمزا بکەن چالاکی سیاسی و مەدەنی بەبی چەک لەباشور بکەن.\nعوسمان وتی بۆ کاک نەوشیروان نەھات ؟\nمن وتم نەخۆشە ناتوانێت ڕئ بکات لە گوندی لێل کان چاوەڕێ ئەکات پرۆتۆکۆلێک ئیمزا بکەن لەسەر ئەو خالانەی باسمان کرد . عوسمان وتی ئەلێن کاک نەوشیروان دانیشتوە چۆن ئەتوانێت پرۆتۆکۆڵ ئیمزا بکات. ئینجا مام رۆستەم وتی کاک نەوشیروان ھەموو سەلاحیەتی ھەیە من ئەندامی پەرلەمانم ئەگەر کاک نەوشیروان بڵێ من قازیفە پەرلەمان وێران ئەکەم . عوسمان لەم قسەیە زۆر سەرسام بوو لەم قسانە دابووین گوێمان لە گرمەی تۆپ و گرمەی بیکەیسی بوو عوسمان روی لەم کرد و وتی ھەفال ئەمە مفاوزەیە یان پیلانە ؟ وتم ناتوانم شتێک بلێم یا ئەگەرینەوە لە گەرانەوە لە نزیک گوندی لێلکان بە دەیان ماشینی چەکدار میکزەمینمان ئەبینی بەرەو ناوچەکانی پەکەکە کەوتنەڕێ. شەر قەوما شەر گەرم بوو ئێمە بەناو شەرا بەرەو لای کاک نەوشیروان کەوتینەڕێ . ئیتر چیرۆکە سەیرو سەمەرەکان لێرە دەست پێدەکات ..\nئەم چیرۆکە ماویەتی بۆ چوارشمەی داھاتوو بە شێکی تری بڵاوی دەکەینەوە.\nبڵاوکراوەی پێشوولە پارێزگای سلێمانی برایەک براکەی خۆی دەکوژێت\nبڵاوکراوەی نوێترمردنی هێواش و ڕڕۆژی جیهانی ماددە هۆشبەرەکان\nPosted on كانونی دووه‌م 18, 2020\nمەحمود سەنگاوی:ئەو ئاسایشانەی پارتی کەپێشمەرگەکەی ئێمەیان برد و خنکاندیان هیچیان لە داعشەکان کەمتر نین\nPosted on كانونی دووه‌م 18, 2020 كانونی دووه‌م 18, 2020\nزانیاری لەبارەی دروستکردنی چەندين بنکەی نوێی ئەمریکا لە هەرێم ئاشکرادەکرێت\nPosted on كانونی دووه‌م 17, 2020 كانونی دووه‌م 17, 2020\nدەست بەسەر تێکڕاى موڵک و ماڵى حزبوڵاى لوبنانیدا دەگیرێت\nPosted on كانونی دووه‌م 19, 2020\nپەرلەمانتارێکی کورد: هۆکاری بێ دەنگی بەغدا لەگەندەڵی کەرتی نەوتی هەرێمی کوردستان ئاشکرا دەکات\nلێژنەو لێژنەکاری کوشتیەکە …\nحوكمڕانی نێچیرڤان بارزانی و وێنه‌كه‌ی تره‌مپ\nسەرۆککۆمارى عێراق، لەگەڵ سکرتێرى گشتى ناتۆ کۆبۆوە و ناوەڕۆکى کۆبونەوەکەش ئاشکرابوو!!!\nئەمریکا هەڕەشەی توند لەئیسماعیل قائانی شوێنگرەوەی قاسم سولەیمانی دەکات\nجەوادزەریف: تاران پێشوازی دەکات لەهەر گفتوگۆیەک لەگەڵ وڵاتانی کەنداو\nبرایەکان سەرکردایەتی یەکێتی داگیردەکەن\nPosted on كانونی یه‌كه‌م 25, 2019 كانونی یه‌كه‌م 25, 2019 0 4777\nدەوڵەتی ئێران لەسەر هەڵوێستی سەرۆک کۆمار دەبێت بە دوو بەش\nPosted on كانونی یه‌كه‌م 29, 2019 0 1900\nترەمپ قسەى لەسەر جەنگی وڵاتەکەى و ئێران هەیە\nPosted on كانونی دووه‌م 1, 2020 0 182\nبەپەلە:جێگرەوەى قاسم سولەیمانى دەستنیشانکرا\nPosted on كانونی دووه‌م 3, 2020 0 199\nتەرمی ئەبو مەهدی موهەندیس بۆ دڵنیابوونەوە ڕەوانەی ئێران کراوە\nPosted on كانونی دووه‌م 5, 2020 كانونی دووه‌م 5, 2020 0 277


بەشیكچی ل سەر ھەڤكاریا پەكەكێ و حەشدا شەعبی دنڤیسە – Sibehî سبەھی\nبەشیكچی ل سەر ھەڤكاریا پەكەكێ و حەشدا شەعبی دنڤیسە\nBergeh Kurdistan On 19/12/2020 / نڤیسار\nحەشدا شه‌عبی ڕێخستنه‌ک ل دژی کورد/کوردستانێ یه. داعش ژ بۆ کوردان چ به، حەشدا شه‌عبی ژی ئه‌وه. دکاره بێ گۆتن کو حه‌شدا شه‌عبی ڕێخستنه‌ک یەكگرتی و یەكپارچەیی نینه، د ناڤا وێ دا گه‌له‌ک ئالی وگرۆپ هه‌نه. لێ تایبه‌تیا ھەڤبەشیا هه‌موویان دژاتییا وان یا کورد/کوردستانێ یه.\nپەکەکە، ب هه‌ڤکاریا ل گه‌ل حه‌شدا شه‌عبی هه‌ول دده کو ده‌ستکه‌فتییێن کوردان خه‌راب بکه و ستاتویا هه‌رێما کوردستانێ ژ هۆلێ ڕاکه. ڕێخستنا کو د داوییا سالێن 1970ان دا، بۆ کوردستانه‌ک سه‌ربخوه و یه‌کگرتی ده‌رکه‌تبوو، ئیرۆ که‌تییه ڤێ ڕه‌وشێ. پر زه‌لاله کو خه‌رابکرنا ده‌ستکه‌فتییێن کوردان، هلوه‌شاندنا ستاتویا هه‌رێما کوردستانێ… داخوازا ده‌وله‌تێن داگیرکه‌رێن کوردستانێ ترکیه، ئیران، ئیراق و سووریێ یه.\nیه‌ک: ئاژانسا ئاساییشا گشتی یا هه‌رێما کوردستانێ ڕاگەهاند کو غازی سالح، رێڤەبەرێ گومرکا ده‌رییێ چه‌لێ د 8ێ چریا پێشین 2020ێ دا، ژ ئالییێ پەکەکێ/کەجەکێ ڤا هاتییه کوشتن.\nدو: پەکەکە/کەجەکێ، د 1ێ چریا پاشین 2020ێ دا، ئێریش برییه سه‌ر خه‌تا کو نه‌فتا کوردان ڤه‌دگوهاست جه‌یهانێ. خه‌تا بۆرییێ ته‌قاندییه. تێ ڕاگەهاندن کو هه‌رێما کوردستانێ هه‌ر ڕۆژه‌ک ب 10 ملیۆن دۆلاری دکه‌ڤه زه‌رارێ. ئه‌ڤ کاره‌که کو ئانجاخ هێزێن دژمنێ کوردان دکارن بکن. زه‌لاله کو ده‌ردۆرا کوردان/کوردستانێ ب هێزێن دژمنێ کوردان دۆرپێچکری یه.\nسێ: د 5ێ چریا پاشین 2020ێ دا، ل چه‌مانکێ، پەکەکە/كەجەكێ ئێریش بریه سه‌ر یه‌کینه‌یا پێشمه‌رگه‌یان، پێشمه‌رگه‌یه‌ک کوشتییه و سێ ژی بریندار کریه.\nئه‌ڤ هه‌موو د کیژان ڕه‌وشا جڤاکی، سیاسی و ڕووحی دا دبن؟ د ڕه‌وشه‌ک کو مه‌سعوود بارزانی دبێژه “مه شه‌رێ براکوژییێ حه‌رام کریه” و ب ئیسرار ڤێ پره‌نسیبێ دپارێزه دا پێک تێن.\nچار: ژ سه‌رێ کانوونا 2020ێ ڤه ل سلێمانیێ و ناڤچه‌یێن وێ، ب ناڤێ “ئه‌م مووچه دخوازن” خوه‌پێشاندان تێن ل دار خستن. ئاڤاهیێن پارتییان، ب تایبه‌تی ژی یێن پەدەکێ تێن شه‌وتاندن. تێ دیتن کو ل قادێن وه‌ک سه‌یدسادق، پره‌مه‌گروون، ته‌کییه، خورمال، پێنجوین، ڕاپه‌رین، گه‌رمییانێ پەکەکە/کەجەکە وه‌ک هێزه‌ک پرۆڤۆکاتۆر دخه‌بته. ل هندەك قادان شه‌وتاندنا ئاڤاهیێن پەدەکێ ل به‌ر چاڤێ ئاساییشا سلێمانیێ پێک تێ.\nباش دییاره کو دڤێ قادا خوه‌پێشاندانێن مووچه‌یان نه سلێمانی، به‌غدا به.\nپێنج: د ئێریشا کو د 10ێ کانوونێ دا، ل دۆکانێ پێک هات دا، پێشمه‌رگه‌یه‌ک ژی شه‌هید بوویه. ل سه‌ر بوویه‌را شه‌هیدکرنا پێشمه‌رگه‌یه‌ک ل پێنجوێنێ، هێریش مه‌لا خدر ژ یەنەکێ، ئه‌ڤ شرۆڤه  “ئه‌و پێشمه‌رگه، ب چه‌کا قەناسێ یا سوویقه‌ستێ، هاتیه شه‌هیدکرن. چ خوه‌پێشانده‌ر نزانن ڤێ چه‌کی بکار بینه. لێ ل وێ هه‌رێمێ هێزێن پەکەکی و پژاکێ هه‌بوون. براستی ئه‌ز ژ وان گومان دکم.” کریه. (بنێرە، نووچه‌یا ب سه‌رنڤیسا “رایه‌دارێ یەنەکێ: ده‌ما کو یەنەک، پێوه‌ندیێن خوه و پەکەکێ د به‌ر چاڤان ڕا ده‌رباس بکه هات” نێرینائازاد، 13ێ کانوونێ 2020)\nشه‌ش: مه‌دیایا پەکەکێ، ڤه‌کری بانگا هلوه‌شاندنا هه‌رێما کوردستانێ دکه.\n“…بالکێشه، مه‌دیایا پەکەکێ، نووچه‌یێن کو پشتگرییا تیما دژی هه‌رێما کوردستانێ یا ل پارلامه‌نتۆیا ئیراقێ دکه و ڤه‌کری بانگا هلوه‌شینا ستاتویا هه‌رێما کوردستانێ دکه، دوه‌شینه. چاڤکانیێن ئه‌وله‌هییا هه‌رێما کوردستانێ ڕادگهەینن کو که‌سێن ب ماسکه یێن د ناڤ خوه‌پێشاندانان دا جھ دگرن پەکەکیی نه و ژ بۆنا كو توندوتیژیێ گه‌ش بکن پرۆڤۆکاسیۆنان دکن.\nد بوویه‌رێن توند ئێن ل باژار و باژارۆکێن ب سه‌ر باژارێ سولێمانییه‌یێ یێ هه‌رێما کوردستانێ ڤه ڕوودان دا، ئاڤاهییێن پەدەکێ، سازیێن حکوومه‌تێ، عه‌مبارێن ئارشیڤا تاپوویان، شاخێن ترافیکێ، مالێن قایمه‌قام و رێڤەبەرێن ناحیه‌یێ بوونە ئارمانج.\nد بوویه‌رێن توندوتیژیێ دا، جهگرتنا کۆمێن ڕوو ب ماسکه یان پێچایی جوان و زارۆکێن کو چ تێكەلیان وان ب کارمه‌ندێن ژ بۆنا مووچهیێ خوە خوه‌پێشاندان دکن ڕا نینە  بالێ دکشینه.\nتێ دیتن کو مه‌دیایا پەکەکێ ژی ب مانشه‌تکرنا نووچه‌یێن کو بوویه‌ران گه‌ش دکه، ستاتو و حکوومه‌تا هه‌رێما کوردستانێ ئارمانج دگره و ده‌ردۆران زخت دکه. تێ دیتن، ب تایبه‌تی ژی ب نووچه‌یێن د زاراڤایێ سۆرانی دا، هێرشا جوانێن باشووری ل جهێ به‌خدایێ بۆ ئاراسته‌یێ هه‌رێما کوردستانێ بکه، مانیپوله دکه.\nئۆسمان ئۆجەلان، سیاسه‌تمه‌دارێ کورد، د ڤێ مژارێ دا ب باسنیوسێ ڕا ئاخڤی، دیار کر کو پەکەکە دخوازه شێوه‌یێ ته‌کۆشینا خوه یا کو ل باکورێ کوردستانێ تێکچوونا وێ ئانی، ل سلێمانییێ بکه مه‌رییه‌تێ، گۆت “ته‌جروبه‌یا پەکەکێ یا کو به‌رێ تێکچوویە ئانییه، چه‌وته. ب ڤی ئاوایی نه پەکەکە بسه‌ر دکه‌ڤه نه ژی ڕه‌وشا هه‌رێما کوردستانێ سه‌ره‌راست دبه. قوربانیکرنا سلێمانییێ نایێ قه‌بوول کرن.”\nڕۆژنامه‌گه‌ر-نڤیسکار جه‌مال عه‌بدولا ژی گۆت کو د بوویه‌رێن توند ئێن ل سله‌یمانیێ دا، به‌لگه هه‌نه کو پەکەکەیی به‌شدار بوونه و ب زختکرنا جوانان، وان دانه ئێریشکرن ب سه‌ر حکوومه‌ت، ئاڤاهییێ پارتییان ڤه.\nجه‌مال عه‌بدولا ئاخافتنا خوه وها دۆماند: “ب ئاوایه‌ک ڤه‌کری پەکەکە ب ڕێیا مه‌دیایێ ژبۆنا کو ئالۆزی ل هه‌رێما کوردستانێ بئافرینه، بانگا کارێن توندی دکه.\nکه‌سێن کو هه‌ڤکاریا ڤان کارێن کرێت ئێن پەکەکێ دکرن، ده‌ما که‌تن فه‌رقا مه‌زنییا ڤان بوویه‌ران، ترسه‌ک مه‌زن که‌ت دلێ وان.\nجه‌مال ئه‌بدولایێ کو پێویستیا د به‌رچاڤان ڕا ده‌ربا‌سکارنا سییاسه‌تا خوه، یا پارتییێن کو ب پەکەکێ ڕا دۆستانی دکرن، ئانی زمان و گۆت “پارتییا کو دۆست ددیتن، ئه‌ندامێن خوه بۆ شه‌وتاندنا ئاڤاهیێن وان دشینه. ب ئاوایێ، ئه‌ڤ چاوا دۆستانی یه؟” به‌رته‌کا خوه نیشان دا. (نێرینائازاد، ۱۲ کانوون ۲۰۲۰)\nمه‌دیایا پەکەکێ ل سه‌ر هه‌ڤ دنڤیسه کو ده‌وله‌تێن سوورییه، ترکیه‌یێ مه‌شروعه، لێ کوردستانا سه‌ربخوه نه مه‌شروعه. ئانجاخ ده‌وله‌تێن وه‌ک ئیراق، ئیران، سوورییه، ترکیه‌یێ کو ب هه‌ڤکاری کوردستانێ د بن گوڤاشا کۆلۆنییا ناڤ ده‌وله‌تان دا دگرن، کارن ڤێ ببێژن.\nهه‌فت: ل گۆری نووچه‌یا ک24ێ، شه‌ڤا 13-14 ێ کانوونێ، ل گوندێ ده‌ریشێ یێ ئامێدیێ، پەکەکیییان هه‌ولدانه کو بێ ده‌ستوور، ب وه‌ساییتان د خاله‌ک پێشمه‌رگه‌یان ڕا ده‌رباس ببن، ل سه‌ر هشیاریێ پێشمه‌رگه‌یان گوله‌باران کرنه.\nد نووچه‌یێ دا تێ ڕاگەهاندن کو پاشێ پەکەکیییان ژ چار ئالی ڤه ده‌ست ب گوله‌باراندنێ کرنه و د ئێریشێ دا پێشمه‌رگه‌یه‌ک ب ناڤێ ئه‌ڤدره‌حمان ئه‌مین شه‌هید بوویه. (نێرینائازاد، 14 کانوون 2020)\nهه‌شت: ل گۆری نووچه‌یا ک24 ێ هات ڕاگەهاندن کو ژ ئالییێ که‌سێن نه‌دیار ڤه، ب سه‌ر ئاڤاهییا پەدەکا چه‌مچه‌مالێ ڤه ب که‌له‌شنیکۆفان ئێریش هاتیه کرن. (نه‌رینائازاد، 13 کانوون 2020)\nشنگال هه‌رێما کوردانه. هه‌تا نیڤا سالێن 1970 ێ ل شنگالێ یه‌ک مالباته‌ک عه‌ره‌ب تونه یه. سه‌دام حسێن، بۆ شنگالێ ب عه‌ره‌ب که، سالا 1975ێ و پشتی وێ ده‌ست بجهکرنا مالباتێن عه‌ره‌ب ل ڤرێ کریه. ئیرۆ ژی پەکەکە/کەجەکە هه‌ول دده بۆ شنگالێ ژ کوردستانێ دوور بخه، بۆ ڤێ ژی ب حه‌شدا شه‌عبی ڕا د ناڤا ئۆرتاخی، هه‌ڤکاری دا یه، ل شنگالێ. ئیرۆ ل شنگالێ پەکەکە/کەجەکە بوویه پارێزڤانێ به‌رژه‌وه‌ندیێن ئیرانێ.\nڕێڤه‌به‌رییا هه‌رێما کوردستانێ قاده‌که کو ل جاده‌یان، ل کۆلانان، ل ئاشخانه‌یان، ل کافه‌یان، ل ئۆتێلان، ل دبستان-ئونڤه‌رسته‌یێ، ل سووک- بازارێ، ل مزگه‌فتێ، ل مه‌سجیدێ، ل پارلامه‌نتۆیێ-ل وه‌زاره‌تێ، ل به‌له‌دییێ، ل ئارتێشێ، ل جه‌م پۆلیسان… ل هه‌ر ده‌رێ ده‌نگێ کوردان ئۆلان دده. قاده‌که کو هاتییه ڕزگارکرن. ل هه‌ر جهی هه‌وایا کورد/کوردستانێ تێ سه‌ندن. ژ نێزیک ڤه تێ زانین کو بۆ بده‌ستخستنا ڤان ده‌ستکه‌فتان ژی به‌ده‌لێن پر گران هاتنه دایین. دڤێ ب بالداری ستاتویا هه‌رێما کوردستانێ بێ پاراستن. هه‌ولدانا هلوه‌شاندنا ڤێ ستاتویێ، ئانجاخ کارێ هێزێن دژی کورد، دژی کوردستانێ یه.\nدڤێ پەکەکە/کەجەکە بۆ ناسینا سه‌روه‌رییا حکوومه‌تا هه‌رێما کوردستانێ بێ داوه‌ت کرن. گه‌ر ناسنه‌که دڤێ هه‌رێمێ ته‌رک بکه. گه‌ر ته‌رک نه‌که دڤێ ب سه‌پاندنا موه‌ییده‌یێن ئیداری و جه‌زایی ڕا ڕوو ب ڕوو بمینه.\nوه‌رگه‌ر: ئەحمه‌د کانی\nچاڤکانی: ڕۆژنه‌مه‌یا کوردستان


پۆمپیۆ سەبارەت بە پێشکەوتنە سەربازییەکەی ئێران پەیامێکی بڵاوکردەوە\nدوای ئەوەی ئەمڕۆ حەسەن ڕوحانی، سەرۆك كۆماری ئێران لە وتارێکیدا ڕایگەیاند" ئەگەر تا ساڵێكی تر تاران بتوانێت لەچوارچێوەی ڕێككەوتننامە ئەتۆمییەكەدا بمێنێتەوە، سزای كڕینی چەكی لەسەر لادەبرێت". هاوکات لای خۆشییەوە وەزیری دەرەوەی ئەمریکا سەبارەت بە پێشکەوتنە سەربازییەکانی ئێران پەیامێک ئاڕاستەی ئەنجوومەنی ئاسایشی نەتەوە یەکگرتوەکان دەکات دەڵێت" باشتره ئه‌نجومه‌نی ئاسایش ماوه‌ی بایكۆتكردنی چه‌كی ئێران درێژ بكاته‌وه".\nمایك په‌مپیۆ، وه‌زیری ده‌ره‌وه‌ی ئه‌مریكا لە هەژماری فەڕمی خۆی لە تۆڕی کۆمەڵایەتی "تیوتەر" ڕایگەیاند" ئەگەر ئەنجومەنی ئاسایشی سەربە نەتەوە یەکگرتوەکان پێش "ئێکسپایەربونی " بڕیاری قەدەغەکردنی مامەڵە سەربازییەکانی دەرنەکات ئەو وڵاتە بەئامانجەکانی خۆی دەگات".\nهەروەها لە تیوتەکەیدا پەمپیۆ جەختیشیکردەوە: كه ئێران نابێت بتوانیت فڕۆكه‌ی بێ فڕۆكه‌ی بێ فڕۆكه‌وان و موشه‌ك و تانك و فڕۆكه‌جه‌نگی و چه‌ك بكرێت یان بفرۆشێت و نابێت ڕێگه بدرێت ڕۆحانی ئاواته‌كه‌ی بێته‌دی، ده‌بێت ئه‌نجومه‌نی ئاسایش بایكۆتی چه‌كی ئێران له ئۆكتۆبه‌ری ساڵی ئاینده درێژ بكاته‌وه.\nئەمەش لە کاتێکدایە حەسەن ڕوحانی، سەرۆك كۆماری ئێران ئەمڕۆ لەوتارێكدا ڕایگەیاند" بەپێی بڕیارە نێودەوڵەتییەكان كڕینی چەك لەلایەن ئێرانەوە قەدەغەكراوە، بەڵام ساڵی داهاتوو ئەو سزایە لەسەر ئێران لادەدرێت و دەتوانین چەك بكڕین و هەناردەی دەرەوەی وڵاتیشی بكەین".\nجێی ئاماژەیە، لەم مانگەدا دامەزراوەی وزەی ئەتۆمی ئێران هەنگاوی چوارەمی لە كەمكردنەوەی پابەندییەكانی بە ڕێككەوتننامە ئەتۆمییەكەوە جێبەجێكرد.\nئه‌م بابه‌ته 620 جار خوێنراوه‌ته‌وه


خزمەتگوزارییەکان – Global Virtual Mental Health\nچارەسەری دەروونی تایبەت بە گەوران\nدکتۆرە دەروونییەکانی ئێمە یارمەتی چارەسەرکردنی چەندەها نەخۆشی دەدەن بە بەکارهێنانی شێوازی پراکتیکی و باوەڕپێکراو. چارەسەری دەروونی یارمەتی ئەوکەسانە دەدات کە کێشەی دەروونی و سۆزداریان هەیە لە ڕێگەی کۆتایپێهێنان یان زوو کۆنترۆڵکردنی نیشانەکان بۆ پاشترکردنی دۆخی دەروونی نەخۆشەکە. چارەسەری دەروونی بەکارهێنراوە لە چارەسەرکردنی خەمۆکی، نیگەرانی، وەسوەسە و نەخۆشیە دەروونیەکانی تر.\nچارەسەری دەروونی یارمەتی چارەسەرکردنی کێشەکانی وەک بێزاربوون لە مامەڵەکردن لەگەڵ فشارەکانی ڕۆژانە، فشاری سۆزداری، نەخۆشی جەستەیی، لەدەستانی کەسانی نزیک و هاوڕێ (وەک مردنی یەکێک لە ئازیزان)، وە حالەتی دەروونی تایبەت (وەک خەمۆکی و نیگەرانی). جۆری جیاواز لە چارەسەری دەروونی هەیە. هەریەکێكیان لە حاڵەتێکی دیاریکراودا کاریگەرن. دەرمان و جۆرەکانی تری چارەسەر ئەتوانرێت بەکاربهێنرێت لەگەڵ چارەسەری دەروونی.\nچارەسەری دەروونی بۆ منداڵان و پێگەیشتوان\nچارەسەری دەروونی منداڵان ئەرکێکی تایبەت و بەتینە لەبەرئەوەی کەسی چارەسەرکەر کاردەکات بۆ چارەسەرکردنی هەڵسوکەوت و و لایەنی دەروونی منداڵەکە، گۆڕین یاخود وەستاندی نیشانەی نەخۆشیە دەروونیەکە، و گۆڕینی کەسایەتی منداڵەکە گەنجاندنی بۆ ناو کۆمەڵگا. لەریگەی چارەسەری دەروونی، کێشەی چالاکی بەشداربوون چارەسەر دەکرێت و یارمەتی دەدرێن بۆ بەدەستهێنانی دەروونێکی تەندروست و پێگەیشتوو.\nچارەسەری دەروونی بەساڵاچوان\nجیاوازیەکی ئەوتۆ نییە لەنێوان پڕۆسەی چارەسەرکردنی دەروونی لە گەوران وبەساڵاچواندا. بێگومان گەورەبوونی تەمەن و گۆڕانکارییە جەستەییەکان دەبنە هۆی کێشەی دەروونی کە تایبەتن بەم گروپی تەمەن. ئامانجەکانی چارەسەری تاکەکەسی بۆ کەسانی بەساڵاچوو بریتین لە پاراستنی باوەڕبەخۆبوون بێ گرنگیدان بە گۆڕانی جەستەیی، سێکسی، و کۆمەڵایەتی و لە ئەنجامدا بتوانن کاتە خۆشەکانی خۆیان بەسەربەرن. بەگشتی چارەسەری دەروونی بەساڵاچوان دۆخێک و کێشەیەکی چەسپاوە، لە ڕووی کەسایەتەوە چارسەری دەروونی هەوڵی دۆزینەوەی چارەسەر دەدات بەبێ هەولدان بۆ گۆڕینیێکی توند و زۆردیار لە کەسایەتی بەساڵاچووەکە.\nچارەسەری نەخۆشییە هەوەسی و سۆزدارییەکان\nحاڵەتە هەوەسی و سۆزدارییەکان یەکێکن لە جۆرە هەرە باوەکانی نەخۆشییە دەروونیەکان لە هەموو تەمەنێکدا. ئەم نەخۆشییە دەروونیانە لەوانەیە بەشێوەیەکی ناوەندی بێت وەک خەمۆکییەکی کەم و ئاسایی، یاخود حاڵەتێکی توند، مەترسیدار، درێژخایەن و سەرهەڵدانێکی بەردەوام . ئەم گروپەی نەخۆشیە دەروونیەکان لەوانەیە بەهۆکارێکی زانراو تووشببن وەک خەمۆکیەکی توند لەدوای لەدەستدانی کەسێکی ئازیز، ڕوداوێکی دڵتەزێن، یان مایەپووچ بوونی ماددی.\nچارەسەری نەخۆشی نیگەرانی\nنیگەرانی نیشانەیەکی ئاگادارکەرەوەیە کە مەترسییەک ڕوودەدات و کەسێک دەتوانێت دەستبەکار بیت و کۆنترۆڵی بکات. هەربۆیە نیگەرانی دەرخەری مەترسییەکی ناوەکی یان دەرەکییە و پارێزەری ژیانە، بەڵام کاتێک نیگەرانی بێزارکەر دەبێت و بەخەستی لە ژیانی رۆژانەدا دەردەکەوێت، ئەم نیگەرانییە دەبێتە نەخۆشی.\nنەخۆشییەکانی نیگەرانی بریتین لە نەخۆشی ترسان( بەتەنها یاخود لەگەڵ ترسێکی زۆر لە شوێنیكی گشتیدا)، ترسێکی نائاسایی لە شتیکی تایبەت، ترسێکی نائاسایی لە کۆمەڵگا، نیگەرانی گشتی، و نەخۆشی فشاری توند. چارەسەرەکان بۆ نەخۆشیەکانی نیگەرانی بریتین لە دەرمان و چارەسەری دەروونی.\nچارەسەری نەخۆشیکانی تایبەتمەندی کەسی\nنەخۆشی تایبەتمەندی کەسی بریتیە لە چەند حاڵەتێکی دەروونی و دیارترین نیشانەشی بریتیە لە ڕەوشتێکی ڕەق و سەرسەخت لە کەسی تووشبوودا. ئەم نەخۆشی و ڕەوشتانە وا لە کەسەکان دەکەن کە ناڕێک وپێک بن لە پێویستیەکانی ڕۆژانە و پەیوەندی کۆمەلایەتی بپچڕێنن.\nنەخۆشییەکانی تایبەتمەندی کەسی بەشێوەیەکی گشتی لە پێگەیشتواندا دەستپێدەکەن، نەخۆشی مەترسیدار، زاڵ و بەردەوامن، و دەبنە هۆی تێکشکانی تەندروستی کەسەکە بەشێوەیەکی توند.\nزوو دەستنیشانکردنی ئەم نەخۆشیانە زۆر گرنگە لەبەرئەوەی لەگەڵ دەستپێکردنی چارەسەر، کەمترین زیان و لێکبڕان ڕوودەدات لە کەسێ بەرکەوتوو و دەوروبەرەکەشیدا.\nچارەسەری دەروونی سەرەکیترین چارەسەرە بۆ نەخۆشی تایبەتمەتی کەسی، لە هەندێک حاڵەت دەرمانیش کاریگەرە.\nچارەسەرکردنی شێواوی سێکسی\nشێواوی سێکسی پێکدێت لە نا ئاسایی لە خەیاڵە سێکسیەکان، ئارەزووە سێکسیەکان، وە ڕەوشتە سێکسیەکان لەکاتێکدا ئەو کەسانەی بەژداری دەکەن کە پێیان خۆش نییە ببنە بەشێک لەوان و لەو شێواویە نائاساییانە. چارەسەرکردنی شێواوی سێکسی بەشێکی گرنگە لە زانستی دەروونیدا. شێواوی سێکسی ئاکامی دەستنیشانکراوی هەیە لەڕووی کەسێتی و کۆمەڵایەتی و یاساییەوە وە هەروەها کاریگەرییە نەخوازراوەکانی سنووری کەسی تووشبوو تێدەپەڕێنن. بۆیە، چارەسەرکردنی شێواویە سێکسیە جۆراوجۆرەکان، ئامانجیان بۆ دروستکردنی کاریگەری زیاترە لەسەر لایەنە دەروونیەکانی کەسی تووشبوو وە باشتر کردنی کوالێتی ژیانی کەسەکە، وە ڕێگریکردن لە کەسانی تر کە ببنە قوربانی وە وابکەین کە کۆمەڵگە پارێزرا و سەلامەت بێت بە تایبەتی بۆ کەسانی پێنەگەشتوو.\nچارەسەرکردنی ئەو شێواویانەی لە شێواوی جەستەیی دەچن\nئەو شێواویانەی کە لە شێواوی جەستەیی دەچن نەخۆشیەکی بەربڵاون کە نیشانە و دەرکەوتە جەستەییەکانی بەشێکی سەرەکین لە پێکهاتەی نەخۆشییەکە. هەروەها دەبنە هۆکاری نەخۆشیە جەستەییەکانیش. زارازەی ” Somatoform” لە وشەیەمی یۆنانی وەرگیراوە. “جەستە”. شێواویەکە بریتیە لە پێکداچون لە نیوان جەستە و مێشک، بە جۆرێک کە مێشک بەڕێگایەک کە هەتا ئێستا دەستنیشان نەکراوە نامەی جۆراوجۆر دەنێرێت کە کار دەکاتە سەر هۆشی کەسەکە وە کێشەیەکی گەورە لە جەستەدا دروست دەکات. لەگەڵ ئەوەشدا چەند میکانیزمێکی نەزانراوی دەروونی و مێشکی هەیە کە دەبنە هۆکاری لاوەکی یاخود دروستبوونی گۆڕانکاری نەناسراو لە بەشی کیمیایی دەمارە ڕاگەیاندن، بەشی دەروونی دەمارە ڕاگەیاندن، وە بەشی بەرگری دەمارە راگەیاندن کە دەبنە هۆی نەخۆشیەکە. چارەسەری سەرەکی ئەم شێواوییە چارەسەری دەروونی و چارەسەر لە ڕێی دەرمان لە خۆ دەگرێت.\nلەدەستدانی یادەوەری بەشێکی دیاردەیەکی چەسپاوە لە بەساڵاچووندا، ئەگەر تۆ هەمیشە تووشی ئەو حاڵەتە دەبیت کە شتی چەند کاتژمێرێک پێشترت لەبیردەچیتەوە، ئەوا تۆ ئەزموونی تووش بوون بە لەدەستدانی یادەوەری ماوە کورت خایەن دەکەیت. یەکەم شت لەو کاتەدا کە بە خەیاڵتدا بێت ئەوەیە کە تۆ ئەلزەهایمەرت هەیە، بەڵام هەموو لەدەستدانێکی یادەوەری ناگەڕێتەوە بۆ ئەلزەهایمەر. زۆرینەی نەخۆشیە دەروونیەکان دەکرێت ببنە هۆی لەدەست دانی یادەوەری، دەستنیشان کردنی هۆکاری لەبیرچوونەوەکە لەوانەیە ببێتە هۆی ئەوەی کە بتوانیت یادەوەریت بەهێز بکەیت یاخود ڕیگری بکەیت لەوەی کە زیاتر بێت\nڕاوێژکاری شیکردنەوەی نەخۆشیە دەروونیەکان و شیکردنەوەی نەخۆشی دەروونی\nدکتۆری شیکەرەوەی دەروونی دکتۆرێکی دەروونیە یاخود پزیشکێکی دەروونزانە کە چارەسەری دەروونی بۆ شێوازی چارەسەرەکردنەکە هەڵدەبژێرێت. دەرووناسە شیکەرەوەکان باوەڕیان وایە کە ئەونەخۆشییانەی کە تووشبوانیان پێشنیاری پسپۆڕێکی دەروونیان بۆ دەکرێت بۆ چارەسەرکردن تەنها ڕووکاری نەخۆشیەکەن و گرفتی سەرەکی زیاتر پەیوەندی بە نیمچەهۆشیاری خەڵکی و کێشەکانییانەوە هەیە. .پزیشکە دەروونیەکان هەوڵدەدەن کە ئەو ناڕێکیە بدۆزنەو و چارەسەری بکەن بە لێکۆڵینەوە لە ڕابڕدووی کەسەکان. چونکە هەمووان ئاگادار نین لەو بابەتە هەستپینەکراوانەی کە لە مێشک و خەیاڵیاندا هەیە. هەربۆیە دکتۆرە دەروون ناسەکان دەتوانن لەم ڕێگەیەوە یارمەتی کەسەکە بدەن.\nخزمەتگوزاری ڕاوێژکاری بۆ خێزان، پەیوەندی سۆزداری، وە هاوسەرگیری\nڕاوێژی خێزانی یاخود چارەسەری پەیوەندیە سۆزدارییەکان جۆرێکە لە چارەسەری دەروونی یارمەتی ئەو کەسانە دەدات کە پەیوەندی خۆشەویستیان هەیە بۆ ئەوەی جیاوازیەکانی نێوانیان جیابکەنە و چارەسەری بکەن و پەرە بە پەیوەندیەکەیان بدەن. لەڕێێ چارەسەری پەیوەندی سۆزداریەوە.\nچارەسەرکردنی ناکۆکیەکان تەنها ئامانجی ڕاوێژکاری خێزانیی نیە. ئامانج لێی دروستکردنی یەکەیەکی خێزانیی سەرکەوتووە کە تاکەکانی خێزانەکە لەیەکتر تێبگەن و پێویستیەکانی یەکتر بناسنەوە لە کاتی گونجاودا وە دانانی هاوسەنگیەک لەنێوان پێویستیەکانی خۆیان و پێویستیەکانی تاکەکانی خێزانەکەدا.\nڕاوێژکاری خێزانیی بە گرنگیەوە دەڕوانێتە پێویستیەکانی هەریەک لە تاکەکان بە لەبەرچاوگرتنی پیناسەی خێزانێکی تەندروست وە هەوڵ دەدات هاوسەنگی پێویست دروست بکات بە تێکەڵکردنی پێداویستی تاکەکانی خێزانەکە. هەربۆیە هەموو جۆرە کێشەیەکی خێزانی ئەم جۆرە ڕاوێژە خێزانیە دەگرێتەوە و تێیدا باس دەکرێت.\nڕاوێژکاری پێش و پاش هاوسەرگیری\nهاوسەرگیری خۆی لە کۆمەڵێک بەڵێن و بەرپرسیارێتیدا دەبینێتەوە. لە هەموو هاوسەرگیریەکدا هەردوو لا بەڵێن دەدەن کە هەنگاوی گرنگ و پیویست بنێن بۆ دروستکردنی ژیانێکی تەندروست پێکەوە و بۆ هەمیشە پەیوەست بن بە خۆشەویستی و سۆزیان بۆیەکتری. بەڵام بۆ پابەند بوون بەم بەڵێنانەوە سێ شتی گرنگ پێویستە پێوانە بکرێن پێش هاوسەرگیری: ئامادەیی هەردوولا بۆ پێکهێنانی ژیان پێکەوە، گونجان و سازانی هەردوو لا و خێزانەکانیان پێکەوە، وە لە کۆتایشدا توانای پەیوەندیبەستن و خۆگونجاندنی هەردوولا. لەبەر ئەوەی زۆرینەی خەڵک ناتوانن راستیەکان ببینن و لێی بکۆڵنەوە پێش هاوسەرگیری بەهۆی هەبوونی هەست و پەرۆشیەکی زۆر، باشترە کە بەشوێن ڕاوێژکاریکی پێش هاوسەرگیریدا بگەڕێیت لەلایەن کەسێکی ئەزمووندار و کارامەوە لەو بوارەدا. ئەمەش واتای ئەوە نیە کە بە جۆرێک ڕاوێژکارەکە بڕیاڕبدات لە سەر ژیانی تۆ، بەڵام گفتوگۆ لەگەڵ هەردوولادا دەکرێت و تاقیکردنەوەی کەسێتی ئەنجام دەدرێت ئەگەر پێویست بوو، ئەو دەتوانێت ئاگادارت بکاتەوە لەو ئاڵانگەری و کێشانەی کە لەبەردەمتدایە و وە وات لێبکات کە ڕووبەڕوویان بیتەوە.


📅 10-10-1922 رێکەوت و رووداو (کڕۆنۆلۆژیا)\n👁 ئەم بابەتە 8,636 جار بینراوە\n- دامەزراندنی دووەمین وەزارەتی کوردی بە سەرۆکایەتی [ زۆرتر... 👁] ✖ ✖ ✖ 0 2 ✔ 90% ✍ هـ.ب. 30-8-2010 11:19:56\n📅 10-10-1934 رێکەوت و رووداو (کڕۆنۆلۆژیا)\n📅 کاتی تۆمارکردن Jan 21 2017 5:50PM\n... [ زۆرتر... 👁] ✖ ✖ ✖ 0 1 ✖ 56% ✍ هـ.ب. 21-1-2017 17:50:36\n📅 10-10-1937 رێکەوت و رووداو (کڕۆنۆلۆژیا)\n- تا 17-02-939، مەجید یەعقوبی بووە پارێزگاری سلێما [ زۆرتر... 👁] ✖ ✖ ✖ 0 0 ✔ 66% ✍ هـ.ب. 30-8-2010 11:20:01\n📅 10-10-1948 رێکەوت و رووداو (کڕۆنۆلۆژیا)\n📅 کاتی تۆمارکردن Jan 21 2017 5:52PM\n... [ زۆرتر... 👁] ✖ ✖ ✖ 0 1 ✖ 56% ✍ هـ.ب. 21-1-2017 17:52:35\n📅 10-10-1950 رێکەوت و رووداو (کڕۆنۆلۆژیا)\n... [ زۆرتر... 👁] ✖ ✖ ✖ 0 2 ✖ 56% ✍ هـ.ب. 21-1-2017 17:35:51\n📅 10-10-1956 رێکەوت و رووداو (کڕۆنۆلۆژیا)\n📅 کاتی تۆمارکردن Jan 21 2017 6:05PM\n... [ زۆرتر... 👁] ✖ ✖ ✖ 0 1 ✖ 56% ✍ هـ.ب. 21-1-2017 18:05:36\n📅 10-10-1960 رێکەوت و رووداو (کڕۆنۆلۆژیا)\n📅 کاتی تۆمارکردن Jan 21 2017 5:12PM\n... [ زۆرتر... 👁] ✖ ✖ ✖ 0 2 ✖ 56% ✍ هـ.ب. 21-1-2017 17:12:01\n📅 10-10-1970 رێکەوت و رووداو (کڕۆنۆلۆژیا)\n📅 کاتی تۆمارکردن Jul 1 2020 10:28PM\n... [ زۆرتر... 👁] ✖ ✖ ✖ 0 1 ✖ 56% ✍ هـ.ب. 1-7-2020 22:28:29\n📅 10-10-1976 رێکەوت و رووداو (کڕۆنۆلۆژیا)\n📅 کاتی تۆمارکردن Dec 4 2016 8:17PM\n👁 ئەم بابەتە 4,237 جار بینراوە\n... [ زۆرتر... 👁] ✖ ✖ ✖ 0 3 ✔ 66% ✍ هـ.ب. 4-12-2016 20:17:14\n📅 10-10-1977 رێکەوت و رووداو (کڕۆنۆلۆژیا)\n📅 کاتی تۆمارکردن Jan 7 2017 10:57PM\n... [ زۆرتر... 👁] ✖ ✖ ✖ 0 5 ✖ 56% ✍ هـ.ب. 7-1-2017 22:57:39


وردەکاری نوێ لە دۆسیەی تیرۆری خاشقچی ئاشکرا دەبێت | Rwmal | ڕووماڵ\nده‌ستپێك هه‌واڵی جیهانی وردەکاری نوێ لە دۆسیەی تیرۆری خاشقچی ئاشکرا دەبێت\nوردەکاری نوێ لە دۆسیەی تیرۆری خاشقچی ئاشکرا دەبێت\nڕۆژنامەیەکی تورکیا چەندین وردەکاری نوێی دۆسیەی تیرۆری ڕۆژنامەنووس جەمال خاشچیی ئاشکرا کردووە کە پیشان دەدات سەرجەم تۆمەتباران هەوڵی شاردنەوەی ڕۆڵی محەممەد بن سەلمان جێنشینی سعوودیایان داوە.\nڕۆژنامەی سەباحی تورکیا ڕاپۆرتێکی بڵاو کردووەتەوە کە تێیدا وردەکاری زیاتری تیرۆری خاشقچی خراوەتەڕوو و باس لەوەش کراوە کە لێدوانی تۆمەتبارانی دۆسیەکە بە ئاراستەی نکۆڵی لە ڕۆڵی بن سەلمان بووە.\nڕاپۆرتەکە ئاماژە بەوە دەدات کە عەسیری لە لێدوانەکانیدا هەوڵیداوە پاڵپشتی لە قەحتانی و بن سەلمان بکات و وا پیشان بدات کە ئەو کەسانە ڕۆڵیان لە تیرۆرەکەدا نەبووە. وردەکاری دانیشتنەکانی دادگا ڕۆڵی مەنسور ئەبوحوسێن لە تاوانی تیرۆری خاشقچی و ئەوەی کە بن سەلمان لە لوتکەی دەرکردنی فەرمانەکەوە بووە ئاشکرا دەکات.\nتیمی تیرۆری خاشقچی بۆ سێ گرووپ دابەشکرابوو. یەکەم، گرووپی زانیاری، دووەم، گرووپی دانوستان و سێهەم، گرووپی لۆجستی. جێی وەبیرهێنانەوەیە کە مەنسور ئەبوحوسێن لە سەرووی تیمەکەوە بووە.\nیەکەم دانیشتنی دادگای تایبەت بە دۆسیەی کوشتنی خاشقچی لە ۳ ی کانونی دووەمی ئەمساڵ بەڕێوەچوو و تێدا مەنسور ئەبوحوسێن و ۹ تۆمەتباری دیکە ڕووبەڕووی دادگا کرانەوە.\nئەبوحوسێن وەک کەسی یەکەمی دۆسیەکە ڕایگەیاند کە پەیوەندیی لە گەڵ عەسیری و سعوود قەحتانی ڕاوێژکاری پێشووی جێنشینی سعوودیا هەبووە و داوایان لێکردووە خاشڤچی بۆ ڕیاز بگەڕێنێتەوە.\nمەنسور ئەبوحوسێن ئاماژەی بەوە داوە کە عەسیری پەیوەندی بە منەوە کردووە و داوایکردووە بە زۆریش بێت خاشقچی بۆ سعوودیا بگەڕێنمەوە. بۆ ئەم مەبەستەش سێ گرووپی زانیاری، دانوستان و لۆجستیم لە چوارچێوەی تیمێکدا پێکهێنا و پاشان بە تەلەفوون بە کۆنسووڵی سعوودیام لە تورکیا ڕاگەیاند کە سبەی بە ۱٥ کەسەوە لەوێ دەبم، بەڵام هیچ وردەکارییەکی دیکەم ئاشکرا نەکرد.\nناوبراو وتی: پلانەکە وا بوو کە ئەگەر خاشقچی ڕێگری لە گەڕانەوەی بۆ سعوودیا بکات شوێنێکی تایبەت بۆ ڕفاندنی دیاری بکرێت. لە سەرەتای مانگی تشرینی یەکەم هاتمە ئیستەنبووڵ تا لە گەڵ هاوکارێکی خۆجێی وتووێژ بکەم، لەو کاتەدا عەسیری هەماهەنگیی لە گەڵ قەحتانی دەکرد.\nبە وتەی ئەبوحوسێن، قەحتانی پێی ڕاگەیاندووە کە سعوودیا بووەتە گۆڕەپانی یاری ژمارەیەک لە ڕێکخراو و وڵاتان و ئەگەر جەمال خاشقچی بگەڕێننەوە، بە دەسکەوتێکی گرنگ هەژمار دەکرێت.\nلە لایەکی دیکەوە ماهیر موتریب لە ئەندامانی تیمی تیرۆری خاشقچی ڕایگەیاندووە کە پلانەکە وابووە کە ئەگەر ناوبراو ڕازی بە گەڕانەوە نەبوو، پاش کوشتنی تەرمەکەی لە حەوشەی کۆنسووڵخانە بنێژین بەڵام دواتر بڕیارەکە گۆڕا و تەرمەکە پارچە پارچە کرا تا کەس لێی ئاگادار نەبێتەوە.\nموتریب لە درێژەدا ڕایگەیاندووە کە پشکنینی بینای کۆنسووڵخانەمان دەستپێکرد و بەو ڕاستییە گەیشتین کە جەمال بە ئاسانی لەو بینایە نایەتە دەرەوە و بەم بۆنەوە بڕیاری کوشتنی دەرکرا. بەر لە کوشتنی لە کۆنسووڵخانە شوێنێک بۆ دانوستان لە گەڵ ناوبرا تەرخان کرا تا ڕازی بە گەڕانەوە بکرێت بەڵام ڕەتیکردەوە.\nماهیر موتریب لە درێژەی لێدوانەکانیدا ڕایگەیاندووە کە پاش ئەوە دەرزی و ماددەی هۆشبەرمان لە سەر مێزەکە دانا و بە خاشقچیمان ڕاگەیاند کە بەنیازی چیت و وتی دەمەوێت لە دەستی ئێوە هەڵبێم و سزاتان بدەم.\nبە وتەی ناوبراو، خاشقچی ڕایگەیاندبوو کە هاوسەرەکەم لە دەرەوەی کۆنسووڵخانە چاوەڕوانە و ئەگەر ڕێگری لە چوونە دەرەوەم بکەن دەبێتە ڕیسواییەکی گەورە بۆ دەسەڵاتدارانی سعوودیا. پاشان هەوڵی هەڵهاتنیدا بەڵام لە لایەن موشرف شەهری و وەلید عەبدووڵا شەهری و فەهەد شەبیب بەلاوی ڕێگریی لێکرا.\nبە وتەی بەرپرسانی پزیشکی داد و سەلاح تەبیقی یەکێکی دیکە لە ئەندامانی تیمی تیرۆر، ئەو مادە هۆشبەرە بۆ کوشتنی خاشقچی کەم بووە و تەبیقی جۆری کوشندەتری لە گەڵ خۆی هێنابوو.\nبەڵام محەممەد مەدەنی یەکێک لە تۆمەتبارەکانی دیکە ڕایگەیاندووە کە جلەکانی خاشقچیم لە بەرکرد، تەنانەت چاویلکەکەشیم لە چاو نا تا بڵێن خاشقچی لە بینای کۆنسووڵخانە چووەتە دەرەوە، دواتر لە یەکێک لە تەوالیتەکانی فلکەی ئەحمەد سوڵتانی ئیستەنبووڵ جلەکانم گۆڕی و ئەوانەی خاشقچیم فڕێدا.\nڕۆژنامەکەی تورکیا ڕایگەیاندووە کە تەرمە پارچە پارچەکراوەکەی خاشقچی لە چەند کیسەی ڕەشی گەورە نراوە و لە کۆنسووڵخانە براوەتە دەرەوە.\nلە ئاکامدا داواکاری گشتی سعوودیا داوای سزای لەسێدارەدانی بۆ هەر یەک لە تورکی موشرف شەهری، وەلید عەبدووڵا شەهری، ماهیر موتریب، سەلاح تەبیقی و محەممەد مەدەنی کرد و ئەوانی دیکەش سزای زیندانی هەتا هەتاییان بەسەردا سەپا.\nجێی ئاماژەیە کە لە یەکەم دانیشتنەکەی دادگای دۆسیەی تیرۆری خاشقچی نوێنەرانی هەر پێنج وڵاتە هەمیشە ئەندامەکەی ئەنجومەنی ئاسایشی نێودەوڵەتی بەشدارییان کرد./.


"چاودێری ڕەوشی نێوان حکومەتی تورکیا و کوردەکان دەکەین" - Radio Sweden Kurdish - رادیۆی سوید Radyoya Swêdê | Sveriges Radio\nFoto: TT وێنە: Salvatore Di Nolfi\n"چاودێری ڕەوشی نێوان حکومەتی تورکیا و کوردەکان دەکەین"\nبڵاو کرایه‌وه onsdag 6 april 2016 kl 12.47\nسەبارەت بەڕێگریکردن لەگەشەسەندین جەنگ و هێنانە ئارایی ئاشتی لەو وڵاتانەی جەنگ تێیدا بەرپایە لە ستۆکهۆم کۆبوونەوەی لووتەکە بەسترا.\nلەشاری ستۆکهۆڵم بەئامادەبوونی جێگری سکرتێری گشتی نەتەوە یەکگرتووەکان نوێنەری و زیاتر لە ٤٠ وڵات و ڕێکخراوە مەدەنیی نێونەتەوەی سەبارەت بەڕێگری کردن لە گەشەسەندنی جەنگ و هێنانە ئارایی ئاشتی لەو ناوچانەی کە جەنگ تیایاندا بەرپایە کۆبوونەوە. کۆبوونەوەکە لەلایەن وەزارەتی دەرەوەی سوید و ئینستیتووتی ئاشتی نێونەتەوەی ستۆکهۆڵم ڕێکخرابوو.\nوەزیری کۆمەکی سوید ئیسابێلا لوێڤین کە هاوکات سەرۆکی ئینستیتووتی ئاشتی نێونەتەوەی ستۆکهۆڵمە و وەزیری دارایی سیرالیۆن کەیفەڵە ئەرکی بەڕێوەبەراییەتی کۆبوونەوەکەیان پێسپێردراوە. لەپاش کۆبوونەوەکە کۆنفرانسێکی ڕۆژنامەوانی بەسەتراو لە کۆنفرانسەکەدا ئاماژە بەوە کرا کە دەبێت هەموو لایەک هەوڵەکانی خۆیان سەبارەت بەهێنانە دیی ئاشتی و بەرگرتن لەگەشەسەندنی کێشەکان لە جیهاندا بخەنەگەڕ.\nجێگەی باسە جێگری سکرتێری گشتی نەتەوە یەکگرتووەکان لە ڕێکخراوەکەی خۆیەوە دەستی پێکرد و ڕەخنەی ڕووبەڕووی ڕێکخراوەکەیان کردووە کە دەبێت بەر لەهەڵگیرسانی ئاگری جەنگ ئەوان هەڵوێستیان هەبێت و ڕێگری لێ بکەن. هاوکات جیهانیشی لەڕوانگەی ڕێگەکردن لە گەشەسەندنی جەنگ بە شكستخواردو لەقەڵەمدا.\nبەشی کوردی رادیۆی سوید کە کۆنفرانسەکەدا ئامادەبوو وە سەبارەت بەڕەوشی باکوری کوردستان و تووندوتیژیەکانی حکومەتی تورکیا بەرامبەر کوردان لەو وڵاتەدا لە یان ئەلیاسۆنی جێگری سکرترێری گشتی نەتەوە یەکگرتووەکانی پرسی ئایا هەوڵی نەتەوەیەکگرتەوەکان سەبارەت بەچارەسەرکردنی ئەو کێشەیە چی دەبێت، لەوەڵامدا ئەلیاسۆن ووتی.\n- من نامەوێت بچمە ناو وردەکارییەکانەوە ئەم پرسەوە بەڵام لە نزیەکەوە چاودێری ڕەوشەکە دەکەین. هاوکات نەتەوە یەکگرتووەکان لەگەڵ حکومەتی تورکیا و لەگەڵ بەرەی کوردەکانیشدا پەیوەندیمان هەیە کە هیوادارین چارسەرێکی ئاشتیان بۆ ناکۆکی نێوانیان بدۆزنەوە و لەسەر گفتووگۆکردن بەردەوامبن. هەروەها ئێمە لە ڕەوشە ئاگادارین کە لە چەند ناوچەیەکدا زۆر ئاڵۆز و گرژە، بەڵام نامەوەێت زانیاری لەسەر وردەکارییەکان بدەم هەیە.\nهاوت سەبارەت بەو رەوشەی ئێستا لە تورکیا دەگووزەرێت چەندین جار لەڕوانگەی چالاک نەبوون یان بێده‌ربه‌ستێتییەوە ڕەخنەی لە نەتەوە یەکگرتەوەکان گیراوە ئایا بۆچوونی نەتەوە یەکگرتووەکان لەو ڕووەوە چییە لەوەڵامدا ئەلیاسۆن ئاماژەی بەوە کرد کە پرسی بەشداریکردنی لە کێشەی نێوخۆیەکانی وڵاتاندا زۆرجار دەخرێتە سەر مێزی نەتەوەیەکگرتووەکان، بەڵام نەتەوەیەکگرتووەکان پرینسیپی خۆی هەیەو وتی.\n- نەتەوە یەکگرتووەکان پرینسیپی خۆیی لەڕوانگەی ئەم بابەتانەوە هەیەوە ئەویش لەوە پێکدێت کە بەتەوای سەروەری خاکی وڵاتن ببپارێزێت. هاوکات لەگەڵ ئەودا نەتەوە یەکگرتووەکان هەوڵ دەدات کە ڕۆڵیکی بێلایەنە لە ناکۆکییە ناوخۆیەکاند ببینێ، بەڵام هەندێک جار ئەو هەنگاوانەی نەتەوە یەکگرتووەکان لەبەرچاو ناگیرێت. سەرەڕایی ئەو رەوشە زۆرگرنگە کە مافەکانی مرۆڤ لەهەر کوێیەکی جیان بێت لەبەرچاو بگیرێت و هەوڵبدرێ کە کێشەکان بەڕێگەی ئاشتیانە چارسەربکرێت.\nلە کۆنفرانسەکەدا تیشکخرایە سەر ڕەوشی جیهان کە جەنگ لەزۆربەی وڵاتانی جیهاندا بەرپایە و بەهۆیەشەوە ڕێژەی کۆچبەر ئێجگارە زۆربوو. بەتایبەت کۆچبەرانی سوریا کە لەڕەوشێکی زۆر خراپدا ژیان بەسەر دەبەن. لەو رووەشەوە یان ئەلیاسۆن باسی لەوە کرد کە دەبێت هەوڵی جدیتر بۆ هێنانە ئارای ئاشتی لەو وڵاتەدا بدرێت. منیش لە جێگری سکرتێری گشتی نەتەوە یەکگرتووەکانم پرسی ئەیا لە دانووستاندنەکانی جنێفدا سەبارەت بەڕێککەوتن لەنێوان لایەنە بەشداربووەکاندا بۆچی کوردانی ئەو وڵاتە نوێنەریان نییەو بانگێش نەکراون لەکاتێکدا ئەو ناوچانەی کە لەژێر کۆنترۆڵی ئەواندایە بەسەقامگیر دادەنرێت. لەو وڵامدا وتی.\n- ئەمە بابەتێکی زۆر ئاڵۆز بوو کە لەنێوان لایەنە پەیوەندیدارەکانی دانووستاندنەکان و دەستەی کۆبوونەوەی سوریی هاتۆتە ئاراوە و هەتاوەکو ئێستا هیچ ڕێگە چارەیەکمان بۆ نەدۆزیووەتەوە. ئەتوانم بڵێم لەهەندێ ڕووەوە تەواو بەرەبەست هەیە. لەگەڵ ئەوشدا ڕاستە ئێستا ئەوان نوێنەر نییە، بەڵام پەیوەندی لەگەڵیاندا بەردەوامە و لەگەڵ هەموو هێزە زەمینیەکاندا کە لەسوریان پەیوەندیان پێوەکرداوە. جێگە تیشک خستنەسەرە کە لەڕووبەڕووبوونەوەی ڕێکخراوی تیرۆریستی داعشدا هێزە کوردییەکان ڕۆڵێکی گاریگەریان هەبووەو ئەو خەباتەشیان لە لایەن هاوپەیمانانەوە بەرز دەنرخێندرێت.


ڕێکخراوی تەندروستی جیهانی WHO دەڵێت لە مانگی چوارەوە هەتا ئێستا زیاتر لە نیو ملیۆن کەس لە یەمەن تووشی نەخۆشی کۆلێرا بوون و نزیکەی 2 هەزار کەسیان گیانیان لەدەسـتداوە.\nڕێکخراوەکە ئەمڕۆ دووشەممە ئامارێـکی نوێی لە بارەی حاڵەتەکانی تووشبوون بەم نەخۆشیـیە ترسناکە لەو وڵاتەی بڵاوکردەوە و بە وردی دەڵێت 503484 کەس لە یەمەن دووچاری نەخۆشی کۆلێرا بوون و 1975 کەسیان گیانیان لەدەسـتداوە.\nدەشڵێت لە سەرەتای مانگی حەوتەوە بڵاوبوونەوەی نەخۆشیـیەکە بە شێوەیەکی بەرچاو کەمبووەتەوە، بەڵام ئاگاهی دەدات کە هێشتا مەزەندە دەکرێت ڕۆژانە 5 هەزار کەس تووشببن.\nجێی ئاماژەیە بەهۆی شەڕی نێوان هێزەکانی حکومەتی یەمەن و حوسیـیە شیعەکان کە زیاتر لە دوو ساڵە درێژەی کێشاوە، ژێرخانی ئەو وڵاتە هەرەسی هێناوە، ئەمەش وەهای کردووە لە ئێستادا یەمەن ببێتە ئەو وڵاتەی جیهان کە زۆرترین تووشبوونی نەخۆشی کۆلێرای تێدابێت.\nپـێشتر ڕێکخراوەکە ئاگاهی دا لە مەترسی بڵاوبوونەوەی خێرای نەخۆشیـیەکە بەهۆی کەمی خزمەتگوزاریـیەکان تەندروستی و تێکچوونی سیستەمی ئاوەڕۆ و لەگەڵ ئەوانەشدا ملیۆنان کەس دەستیان بە ئاوی خاوێندا ناگات.\nتێدڕۆس ئادهانۆم غێبریسەس سەرۆکی ڕێکخراوی تەندروستی جیهانی لە بەیانـنامەیەکدا گوتی بە هەزاران کەس بەهۆی نەخۆشیـیەکەوە دەناڵێنن و نە نەخۆشخانە و دەرمان و ئاوی پاک وەک پـێوست هەن. گوتیشی زۆرێک لەو پـزیشک و کارمەندە تەندروستیانەی کار بۆ چارەسەرکردنی قوربانیـیەکان دەکەن وا بۆ نزیکەی ساڵێـکە موچەیان وەرنەگرتووە. جەختی لەوە کرد کە دەبێت موچەکانیان بدرێتێ تاوەکو بتوانن ژیانی ئەو خەڵکە ڕزگاربکەن.\nباسی لەوەش کرد ڕێکخراوەکەیان لەگەڵ ڕێکخراوەکانی دیکە بەردەوام کاردەکەن بۆ ڕاگرتنی بڵاوبوونەوەی نەخۆشیـیەکە. گوتیشی زیاتر لە 99%ی ئەوانەی دووچاری نەخۆشیـیەکە دەبن دەکرێت ژیانیان لە مردن ڕزگاربکرێت ئەگەربێت و بە خێرایی چارەسەریان بۆ بکرێت.


عێراقیه‌كی دامه‌زرێنه‌ری گروپێكی ئیسلامی له دادگایه‌كی نه‌رویجیدا به‌رگری له خۆی ده‌كات - 2005-06-03\nی مانگی شه‌ش ٠٣, ٢٠٠٥\nكوردێكی عێراق له نه‌رویج كه دامه‌زرێنه‌ری گروپێكی ئیسلامیه و له لایه‌ن ئه‌مه‌ریكاوه به ڕێكخراوێكی تیرۆرستی له قه‌ڵه‌م ده‌درێت چۆته به‌رده‌م دادگا و ده‌رباره‌ی ده‌ركردنی له ووڵاته‌كه، ناڕه‌زایی ده‌ربڕیوه.\nمه‌لا كرێكار له ساڵی 1991 ه‌وه له نه‌رویج ده‌ژی و له ساڵی 2003 دا ڕووبه‌ڕووی گیروگرفتی فه‌رمانێكی حكومه‌ت بۆته‌وه تاوه‌كو مافی په‌نابه‌ری لێ بسه‌ندرێته‌وه و له ووڵاته‌كه ده‌ریبكه‌ن. حكومه‌تیش پاش ئه‌وه‌ی كه دامه‌زرێنه‌ری ئه‌نسار ئه‌لئیسلامی به هه‌ڕه‌شه‌یه‌ك له‌سه‌ر ئاسایشی نیشتمانی له قه‌ڵه‌مدا، ئه‌و فه‌رمانه‌ی ده‌ركرد. مه‌لا كرێكار ده‌ڵێت ئه‌و چیتر ڕێبه‌رایه‌تی ئه‌و گروپه ئیسلامیه ڕادیكاڵه ناكات و بوونی له ووڵاته‌كه‌یاندا هیچ مه‌ترسیه‌كی له‌سه‌ر نه‌رویج نیه.\nپارێزه‌ری مه‌لا كرێكاریش له ماوه‌ی ئه‌و به‌یاننامه‌یه‌دا كه پێشكه‌شی دادگای كردبوو گوتی ئه‌م مه‌سه‌له‌یه نێونه‌ته‌وه‌ییه و هه‌ر له لای مه‌لا كرێكار خۆی گرنگ نیه، به‌ڵكو بۆ سیاسه‌تی نه‌رویج خۆیشی گرنگه.\nئێستاش پۆلیسی نه‌رویجی داوای لێكۆڵینه‌وه‌كه‌یان كردووه له‌سه‌ر ئه‌وه‌ی ئایا تاوانبار یارمه‌تی دارایی چالاكی گێڕه تیرۆرسته‌كانی كردووه یان نا.


سەرتیپ حاتەمی: ئامادەبوونی خەڵکی ئێران لە ڕێپێوانی٢٢ی بەهمەن، وەڵامێکی پتەو بوو بە دوژمنان - SAHAR KURDISH (Sorani)\nسەرتیپ حاتەمی: ئامادەبوونی خەڵکی ئێران لە ڕێپێوانی٢٢ی بەهمەن، وەڵامێکی پتەو بوو بە دوژمنان\nFeb 11, 2019 16:57 Asia/Tehran\nوەزیری بەرگریی ئێران وتی: ئامادەبوونی پڕشکۆی خەڵکی ئێران لە ڕێپێوانی٢٢ی بەهمەن وەڵامێکی توندو پتەو بوو بە پیلانگێڕیی دوژمنان.\nسەرتیپ"ئەمیر حاتەمی" وەزیری بەرگریی ئێران ئەمڕۆ دووشەممە لە ڕێپێوانی٢٢ی بەهمەن لە دیمانە لەگەڵ پەیامنێران، وێڕای ڕێزگرتن لە ئامادەبوونی بەرفراوانی خەڵکی ئێران لەو ڕێپێوانە، وتی: دوژمنان بەئاواتەوە بوون خەڵکی ئێران ئامادەی گۆڕەپان نەبن کە دیسانیش بێ ئاکام مان.\nسەرلەشکر"محەممەد عەلی جەعفەری" فەرماندەری گشتیی سپای پاسدارانی ئینقلابی ئیسلامیش بە ئامادەبوون لە ڕێپێوانی٢٢ی بەهمەن لە دیمانە لەگەڵ پەیامنێراندا پێی داگرت: کۆماری ئیسلامیی ئێران بەپاڵپشتیی جەماوەر هەردەم توانیویەتی لەجیهاندا کارتێکەری هەبێ.\nسەرلەشکر"سەید عەبدوڕەحیم موسەوی" فەرماندەری گشتیی ئەرتەشی کۆماری ئیسلامیی ئێرانیش لە ڕێوڕەسمی ڕێپێوانی٢٢ی بەهمەن، خۆڕاگریی بەتەنیا ڕێگای سەرکەوتن بەسەر پیلانگێڕیی دوژمنان ناوبردو و وتی: شۆڕشی ئیسلامیی ئێران ، سیستەمی زاڵێتی خوازی بنبڕکرد.\nڕێپێوانی چلەمین ساڵوەگەڕی سەرکەوتنی شۆڕشی ئیسلامیی ئێران سەرلەبەیانی ئەمڕۆ دووشەممە بەشێوەی هاوکات لەزیاتر لەهەزار شار و دە هەزار لادێ لە سەرتاسەری ئێرانی ئیسلامی بەڕێوە چوو.\nچلەمین ساڵوەگەڕی سەرکەوتنی شۆرشی ئیسلامی ئێران


بیروڕای ڕزگاربووان - Coalition for Just Reparations - C4JR\nڕزگاربووان پێویستییان بە چ قەرەبووەکردنەوەیەکە؟\nڕزگاربووان بۆ لێپرسراوانی دەوڵەت\nچاوەڕوانییەکانی ڕزگاربووان لە ھاوپەیمانی بۆ قەرەبووکردنەوەی دادپەروەرانە\nڕزگاربووان دەیانەوێت لە کوێ قەرەبوو وەربگرنەوە؟\nئێمە ئاییندەی خۆمان دەوێت، مەسەلەکە هەر پارە نییە.\nقەرەبووی ئەخلاقی و مادی\nبگەڕێن بۆ خەڵکە ونبووەکانمان، ئێمە ئێستا هیچ زانیارییەکمان نییە لەسەر چارەنووسیان\nئاگاتان لە منداڵە بێداک و باوکەکان بێت، ئەوانەش کە دایک و باوکیان دیار ونن.\nئاوارەکان قەرەبووی مادی بکەنەوە و سەلامەتییان بۆ دابین بکەن بۆ ئەوەی بتوانن بگەڕێنەوە سەر ماڵ و جێی خۆیان\nنەخۆشخانە و قوتابخانە بکەنەوە\nلە بابەتی تۆمارکردن و ئەوانەدا هاوکاریمان بکەن بۆ ئەوەی بتوانین پاسپۆرتی خۆمان هەبێت و کارتی نیشتەجێبوونمان بۆ بکرێت.\nئێمە پێویستمان بە مووچەیەک و ژیان و هەلی کارە بۆ ئەوەی بتوانن خێزانەکانمان بژیەنین.\nپێویستیمان بە بەڵگەنامەی مردنە بۆ مردووەکانمان و ئەوانەش کە بێسەروشوێنن\nپێویستمان بە مووچەیەکە بۆ ئەوەی بچینە سەروو هێڵی هەژارییەوە و ژیانێکی شایستە بژین\nمن هەست بە زەبری دەروونی دەکەم لەسەرم و پێویستیم بە هاوکاریی دەروونییە\nدڵدانەوەیەکی باش دەبێت بۆ ئێمە ئەگەر حکومەت گۆڕی بەکۆمەڵ بۆ قوربانییەکانمان دروست بکات\nقەرەبووی خێزانەکانی دەرەوەی عێراق بکەنەوە\nبەدوای کەسە بێسەروشوێنەکاندا بگەڕێن، لاشەی ئەوانە بدۆزنەوە کە کوژراون.\nوەک جینۆساید بیناسێنن\nقەرەبووی مادی و هاوکاریی دەروونیمان پێشکەش بکەن.\nخولی ڕاهێنانی پیشەیی و چاودێریی تەندروست و داننان بە پێشێلکارییەکانی مافی مرۆڤدا بکەنەوە\nشوێنی یادکردنەوە بنیات بنێن\nپارێزراویی نێودەوڵەتیمان بۆ دابین بکەن\nڕێز لە ئایینەکەمان بگرن.\nخێراتر کار بکرێن لەسەر دەرکردنی یاسای تایبەت بە ژنانی یەزیدیی ڕزگاربوو بۆ ئەوەی بتوانرێت قەرەبووەکە بەزوویی بدرێت\nئەو یاسایانە باشتر بکەن کە پەیوەندیدارن بەم بابەتەوە بۆ ئەوەی ئەو کەسانە بێسەروشوێنن وەک شەهید هەژمار بکرێن و خێزانەکانیان قەرەبوو وەربگرن.\nدەمانەوێت حکومەت ئاگای لە کامپەکانی سووریا بێت، هێشتا ژن و منداڵیان تێدان. یان دەبێت ئەو عێراقییانەی لە کامپەکانی سووریادان بهێنرێن بۆ ئێرە یان ئێمە بۆمان هەبێت سەردانیان بکەین بۆ ئەوێ. پێویستیمان بە چارەسەرێکە بۆ ئەم کێشەیە.\nبا قەرەبووکردنەوەمان نەکەوێتە ١٠ ساڵی تر. کەسمان ناتوانین لە عێراقدا بمێنێنەوە بەبێ قەرەبووکردنەوە. هەست دەکەم هیچ ئاییندەیەکم لە عێراقدا نییە.\nپارێزگاریی نێودەوڵەتیمان بۆ دابین بکەن و بگەڕێن بۆ گۆڕی بەکۆمەڵ.\nچاوەڕیی ئەوەتان لێ دەکەین هەموو شتێکمان بۆ بکەن، سوپاس کە ئەم هاوپەیمانێتییەتان دامەزراندووە.\nهیوام هەیە کە ئەم هاوپەیمانێتییە دەنگمان دەگەیەنێت بە حکومەت\nهیوادارم هاوپەیمانێتییەکە ڕێگەی یاسایی بەکاربهێنێت بۆ فشارخستنەسەر حکومەت تا سۆراخی کەسانی بێسەروشوێن بکات و پێویستە ژنان و پیاوانیش مافی خۆیان بۆ دابین بکرێت. هیوای باشمان بە هاوپەیمانێتییەکە هەیە.\nدەنگمان بگەیەنن تا چارەسەرێک بۆ ئەم کێشەیەمان بدۆزرێتەوە. زۆر هیلاک بووین.\nبەبێ گوێدانە پێشەینەمان، داواکارییەکانمان بگەیەننە حکومەت. هیوادارم زوو بەدەم داواکانمانەوە بێن. بەڕاستی زۆر هیلاکین. ئەمە بابەتە زۆر زۆری پێ چوو.\nئێمە ئەم قەرەبووەمان پێ دەشێت. هیوامان پێتانە کە وەک نوێنەری ئێمە لای حکومەت کارمان بۆ بکەن.\nئێمە هیوامان وایە لە شوێنەکانی خۆمان قەرەبوومان بکەنەوە نەک لە ناو کامپەکاندا. دۆخی کامپەکان زۆر نالەبار و سەختە. خێزانێکی ١٠ ئەندامی لە خێمەیەکدا دەژین. ئەوە پێنج ساڵە لە خێمەداین، هەرچەندە دەبووایە شەش مانگ بووایە. دەمانەوێت بگەڕێینەوە بۆ شوێنەکانی خۆمان.\nزۆر هیوادارین کە قەرەبووکردنەوە لە شوێنێکی تر بێت و لەناو ئەم خێمانەدا نەبێت. ئێمە لەم خێمانەدا ئازار و ناڕەحەتی دەچێژین. ئێمە دەگەڕێینەوە بۆ شوێنەکانی خۆمان بەڵام حکومەت سەلامەتی و پارێزراویمان بۆ مسۆگەر بکات. زۆر کەس دەڕۆن و وڵاتەکە جێ دەهێڵن چونکە سەقامگیری لە عێراقدا نییە.\nپێویستە حکومەت تاوانباران بهێنێتە بەردەم دادگا بەڵام بۆ خەڵکی بێتاوان ئێمە نامانەوێت ئەوان هیچیان لێ بکرێت.\nپێویستە دادگایەک هەبێت کە بتوانێت تاوانباران بهێنەتە بەردەم خۆی و دادگاییەکی دادپەروەرانەیان بکات.\nیەزیدییەکان ئازاری زۆریان چەشت. ناتوانین ئەوە لەبیر بکەین کە بەسەرمان هات. زۆر خراپیان بەسەر هێناین. هیچ خێزانێکی یەزیدی نییە کە زەبری گەورەی بەرنەکەوتبێت.\nلێبوردەیی گرنگە بەڵام ئەوەی بەسەر ئێمەیان هێنا نادادپەروەرییەکی زۆر گەورە بوو کە ئاسان نییە لێ خۆشبوونی.


هواوەی مۆبایلی Honor A5ی بە تایبەتمەندی بەرز و بە نرخی تەنها ١٠٥ دۆلار ڕاگەیاند – کەی ئای تی ئێن\nکۆمپانیای هواوەی بە سێیەم بەرهەمهێنی مۆبایل دادەنێرێت لە جیهاندا، لەوەیە پێشبینی ئەوەمان نەکردبێت لەدوای ڕاگەیاندنی مۆبایلی Honor 5C کە نرخی تەنها ١٤٠ دۆلاربوو و هەروەها مۆبایلی Honor 5X کە نرخی ١٦٠ دۆلاربوو، هواوەی مۆبایلێکی تر ڕابگەیەنێت بە تایبەتمەندی بەرز ونرخیشی کەمتر بێت لەم دووانە!\nبەڵام کۆمپانیا بەپێچەوانەی پێشبینییەکان مۆبایلی Honor 5Aی ڕاگەیاند کە دەکەوێتە ناو ئەو جۆرە مۆبایلە چینیانەی کە نرخی گونجاوە و تایبەتمەندی بەرزە کە نرخەکەی تەنها ١٠٥ دۆلارە! مۆبایلەکە پڕۆسێسەری جۆری Snapdragon 617 لەسەرە و ڕامی ٢ گێگابایتە و پارتیەکی ئاست بەرزی بەتوانستی ٣١٠٠ ملی ئەمپێر لەسەرە. ئەم مۆبایلە پەنجە مۆری هەیە و کامێرای پشتەوەی ١٣ مێگاپێکسڵە و هی پێشەوەی ٨ مێگاپێکسڵە.\nشایەنی باسە، مۆبایلی ناوبراو ئەندرۆیدی وەشانی ٦ مارشماڵۆوی لەسەرە و پشتگیری لە نەوەی چوارەمی ڕایەڵە واتە 4G LTE دەکات. بیرگەی ناوخۆیی مۆبایلەکەش ١٦ گێگابایتە. دەربارەی بەردەست بوونی بەگوێرەی سەرچاوەکان ئەم مۆبایلە لە هەینی داهاتووەوە واتە ١٧\_٦\_٢٠١٦ـەوە دەست دەکرێت بە فرۆشتنی!\nتاگەکان ئەندرۆید Honor Honor5A مۆبایل مۆبایلی_هۆشمەند


موضوع: 65پرسیارده‌رباره‌ی ڕه‌مه‌زانی پیرۆز الأحد 08 أغسطس 2010, 3:49 pm\n7-پرسیار : دوو ئایه‌ت بڵێ باسی شه‌وی قه‌در بكه‌ن ؟ , وه‌ڵام : (إنا ڕنزلناه فی لیله القدر ) سوره‌تی القدر-1 , (إنا انزلناه فی لیله مباركه ) سوره‌تی الدخان-3.\n8-پرسیار : ڕۆژووی واجب چه‌ند جۆری هه‌یه ؟ , وه‌ڵام : سێ جۆری هه‌یه كه بریتین له : ڕۆژووی ڕه‌مه‌زان و ڕۆژووی كه‌فاره‌ت و ڕۆژووی نه‌ژر .\n51-پرسیار : جه‌نگی نه‌بوك كه‌ی ڕووی دا ؟ , وه‌ڵام : هه‌ندێ له ڕووداوه‌كانی له ڕه‌مه‌زانی ساڵی 9 ی كۆچی دا بوو .\nموضوع: رد: 65پرسیارده‌رباره‌ی ڕه‌مه‌زانی پیرۆز الإثنين 09 أغسطس 2010, 2:01 am\nشميرتن دست خوش بي\nموضوع: رد: 65پرسیارده‌رباره‌ی ڕه‌مه‌زانی پیرۆز الخميس 12 أغسطس 2010, 6:59 pm\nموضوع: رد: 65پرسیارده‌رباره‌ی ڕه‌مه‌زانی پیرۆز الأحد 15 أغسطس 2010, 12:39 pm\nزور سوباستان ده كه م


رابون مەعروف : وانەی یەكەمی خۆ پیشاندانەكان . – WTARIKURD\nلە كاتێكدا خۆرهەڵاتی ناوەڕاست دەكوڵێ و روداوەكان بە ئاراستەی تەقینەوەی سەرتاسەری و گڕكانی گەورە ئاراستەیان گرتوە ، دوای خۆپیشاندانەكانی حەڤدەی شوبات و رۆژانی دواتر ، جارێكیتر خۆپیشاندان بۆ گۆڕانكاری ریشەیی لە سیستەمی سیاسی هەرێمی كوردستان دەستیپێكردەوە. هەرچەندە لە روكاردا ، خواستی سەرەتایی خۆپیشاندەران دەستەبەركردنی موچەی فەرمانبەران بو ، بەڵام لە ناوەڕۆكدا چاككاری و گۆڕانكاری ریشەییە لە حوكمڕانی هەرێم .\nخۆپیشاندانەكان جارێكیتر روناكیان خستەوە سەر ئەم وانە گرنگە ؛ ئەزمونی حوكمڕانی هەرێم شكستی خواردوە ! ئەم حوكمڕانیە شایستەی بەردەوامی نیە و نوخبەی دەسەڵاتدار شایستەی دەسەڵاتداری نین . زوڵم و ستەمی نوخبەی دەسەڵاتدار هەمو سنورێكی تێپەڕاندوە و تەحەمولی زوڵم لێكراوان خەریكە كۆتایی دێت . بۆیە ، داخوازی خۆپیشاندەران عادیل و رەوایە. بەڵام كارەساتەكە ئەمەیە ؛ نوخبەی دەسەڵاتدار ئاگای لە غەزەب و توڕەیی زۆرینەی زوڵم لێكراوان نیە ! ئەم نوخبەیە لە شیوێك دەژین و زۆرینەی خەڵكی كوردستان لە شیوێكیتر .\nبارودۆخەكە هەستیار و مەترسیدارە . پرۆسەی سیاسی و دیالێكتیكی پەیوەندی نێوان هێزە سیاسیە سەرەكیەكان بە بنبەست گەیشتوە . بەرپرسی سەرەكی ئەم بارودۆخە پارتی دیموكراتی كوردستانە ، چونكە ؛ كلیلی دەسەڵات و جومگە سەرەكیەكانی حوكمڕانی و سەروەت و سامانی هەرێم لای پارتیە . پێویستە پارتی و سەرۆكایەتیەكەی لە ئاستی هەستیاری بارودۆخەكە هەڵوێست وەرگرن و هاوشانی هێزە سیاسیە سەرەكیەكان بگەین بە رێكەوتن و پرۆژەی چارەسەری خێرا و عەمەلی .\nئەگەر ئەم سەركێشی و بێباكیەی پارتی بەردەوام بێت ، هەرێم ناتوانێت یەكدەنگ و یەكدەست روبەڕوی قەیرانەكانی خۆرهەڵاتی ناوەڕاست و ناوچەكە ببێتەوە و بارودۆخەكە ئاڵۆزتر دەبێت و دەرگا بەڕوی گریمان و پێشهاتی مەترسیداردا دەكرێتەوە . بەرپرسی یەكەم و سەرەكی ئەم شكستە گەورەیەش پارتی دیموكراتی كوردستانە .


هیومان ڕایتس ۆوچ: حكومەتی هەرێم خۆپیشاندەران دەستگیردەكات بەبێ هیچ هۆكارێكی شایستە - پەرەگراف\nهیومان ڕایتس ۆوچ: حكومەتی هەرێم خۆپیشاندەران دەستگیردەكات بەبێ هیچ هۆكارێكی شایستە\nلۆگۆی هیومان ڕایتس ۆوچ.\nهیومان ڕایتس ۆوچ حكومەتی هەرێمی كوردستان تۆمەتبار دەكات بە دەستگیركردنی خۆپیشاندەران بەبێ هیچ هۆكارێكی شایستە، ئەوەشدەخاتەڕوو دەسەڵاتدارانی هەرێم دەیانەوێت لە ڕێگەی هەڕەشەو تۆڵەسەندنەوەوە خەڵكی ساردبكەنەوە لە بەشداریكردن لە خۆپیشاندان لە داهاتوودا كە ئەمەش بەرتەسككردنەوەی ئازادی ڕادەربڕین و گردبوونەوەیە لە هەرێمی كوردستان.\nڕێكخراوی هیومان ڕایتس ۆوچ كە چاودێری ڕەوشی مافی مرۆڤ دەكات لەسەر ئاستی جیهان، لەنوێترین ڕاپۆرتی خۆیدا كە ئەمڕۆ بڵاویكردەوە، لەسەر مامەڵەی حكومەتی هەرێم بەرامبەر خۆپیشاندەران ڕەخنەی توند ڕوبەڕوی حكومەت دەكاتەوە، ئەوەش یەكەمجارنییە ئەو ڕێكخراوەو ڕێكخراوە جیهانییەكانی دیكە ڕەخنە لە هەرێم دەگرن لەسەر پێشێلكردنی مافەكانی مرۆڤ.\nئەو ڕێكخراوە نێودەوڵەتییە باسلە دەستگیركردنی چەندین كەس دەكات لە خۆپیشاندانی 4ی ئەم مانگە لەشاری هەولێر كە بۆ دژایەتی شەڕی نێوان هێزە كوردییەكان لە شەنگال ڕێكخرابوو، ڕێكخراوەكە دەڵێت، هەرچەندە زۆربەی دەستگیركراوان دواتر ئازاد كراون، بەڵام هێشتا شەش كەس لە زینداندان.\nڕاپۆرتەكەی ئەمڕۆی هیومان ڕایتس ۆوچ\nهێزەكانی ئاسایش و پۆلیسی ناوخۆی حكومەتی هەرێمی كوردستان لە ڕێكەوتی 4ی مارسی 2017 هەڵدەستن بە دەستگیركردنی 32 خۆپیشاندەری بێ چەك لە هەولێر لەكاتی خۆپیشاندانێكی هێمنانە لە دژی شەڕوپێكدادانەكانی ئەم دواییەی شنگال. بەپێی وتەی سێ خۆپیشاندەر كە دەستگیركرابوون، هەمان ڕۆژ 23 لە خۆپیشاندەرە دەستگیركراوەكان ئازاد دەكرێن‌و لە ماوەی چوار ڕۆژی دواتردا سیانی تریان ئازاد دەكرێن، بەڵام شەش لە خۆپیشاندەرەكان كە هەموویان هاوڵاتی بیانین هێشتا بە دەستگیركراوی ماونەتەوە. بەرپرسی پۆلیس لە پاش ئازادكردنی فەرمان بە خۆپیشاندەرێك دەكات بە یەكجاری هەولێر جێبهێڵێ، ئەمە لەكاتێكدایە ئەو كەسە لەو شارە دەژی.\nبەپێی ڕاپۆرتی میدیاكانی ناوخۆ، لە 6ی مارس، بەڕێوەبەری گشتی پۆلیسی هەولێر، عبدولخالق تلعەت ڕایگەیاندووە كە خۆپیشاندەرەكان بە فەرمانی دادگا دەستگیركراون بۆیە بە بڕیاری دادگاش ئازاد دەكرێن. بەڵام، هۆكاری دەستگیركردنیانی ئاشكرا نەكرد. ڕوماڵی میدیایی لەسەر دەستگیركردنەكان هیچ ئاماژەیەكیان بە بەكارهێنانی تووندوتیژی‌و جۆرە هەڵسوكەوتێك نەكرد كە بووبێتە هۆی تێكدانی ئاسایشی كۆمەڵگە لەلایەن خۆپیشاندەرانەوە.\nلەما فەقیە، جێگری بەڕێوەبەری هیومان ڕایتس ۆوچ لە خۆرهەڵاتی ناوەڕاست، وتی''دەردەكەوێ كە بەرپرسانی حكومەتی هەرێمی كوردستان هەڵدەستن بە دەستگیركردنی خۆپیشاندەران بەبێ هیچ هۆكارێكی شایستە. هەروەها دەیانەوێ لە ڕێگەی هەڕەشەو تۆڵەسەندنەوەوە خەڵكی ساردبكەنەوە لە بەشداریكردن لە خۆپیشاندان لە داهاتوودا كە ئەمەش بەرتەسككردنەوەی ئازادی ڕادەربڕین‌و گردبوونەوەیە لە هەرێمی كوردستان."\nسێ خۆپیشاندەر بە هیومان ڕایتس ۆوچیان وتووە، لە ڕێكەوتی 4ی مارس و دەوروبەری كاتژمێر 2ی پاش نیوەڕۆ، ژمارەیەك خۆپیشاندەری بێ چەك هەوڵیاندا لەنزیك پاركی سامی عەبدولڕەحمان لە ڕۆژئاوای شاری هەولێر خۆپیشاندانێكی هێمنانە ئەنجام بدەن لەدژی شەڕو پێكدادانەكانی ئەم دواییەی نێوان هێزی پێشمەرگەی ڕۆژئاوا(كوردستانی سوریا)و یەكینەكانی بەرخودانی شنگالی سەر بە پەكەكە لە شنگال.\nیەكێك لە خۆپیشاندەرەكان وتی، بەپێ بەرەو شوێنی خۆپیشاندانەكە دەچوو نزیكەی 300 مەتر دووربوو كە لەوێ ژمارەیەكی كەم لە خەڵك كۆبووبونەوە كەمێك پێش كاتژمێر 2ی پاش نیوەڕۆ كاتێك گرووپێك لە پۆلیس دەیوەستێنن‌و پێی دەڵێن نابێت بەشداری لە خۆپیشاندانەكە بكات. ئەو كەسە وتی، قسەی پۆلیسەكان پشتگوێ دەخاو بەردەوام بەپێ بەرەو خۆپیشاندانەكە دەڕوات، كاتێك 50 مەتر لە شوێنی خۆپیشاندانەكەوە دوور دەبێت، دووبارە پۆلیس ڕێگەی پێدەگرن‌و داوای ناسنامەكەی دەكەن‌و فەرمانی پێدەكەن سواری پاسێك بێت كە لەو نزیكانە بووە، بەبێ ئەوەی پێی بڵێن بۆچی؟ وتیشی، 10 خۆپیشاندەری تر كە دەیناسینەوە لەگەڵ دوو پۆلیس بە چەكەوە لەناو پاسەكەدا بوون.\nسوارە حەسەن كە ڕۆژنامەنوسێكی كەناڵی ڕۆژ نیوزی سەربە پەكەكەیە، وتی كاتژمێر 2ی پاش نیوەڕۆ خۆی‌و دوو چالاكەوانی ناوخۆیی ئۆتۆمبێلەكەیان لە شوێنێك ڕاگرت كە 500 مەتر لە شوێنی خۆپیشاندانەكەوە دوور بوو، پاشان بەپێ بەرەو خۆپیشاندانەكە بەڕێ دەكەون. حەسەن وتی، لە بەرنامەیدا بووە ڕوماڵی خۆپیشاندانەكە بۆ كەناڵی ڕۆژ نیوز بكات، بەڵام خۆپیشاندەرێك كە شوێنەكەی جێدەهێشت ئاگاداریان دەكاتەوە لەوەی خۆپیشاندەران دەستگیردەكرێن. حەسەن وتی، خۆیی و دوو چالاكەوانەكە بڕیاریاندا شوێنەكە جێبهێڵن، بەڵام لەكاتێكدا بەرەو ئۆتۆمبێلەكەیان دەگەڕانەوە، ئەفسەرێك فەرمانیان پێدەكات بچنە ناو پاسەكەوە.\nپاشان پۆلیس خۆپیشاندەرەكان دەبەنە بنكەی پۆلیس لە ناوەندی هەولێرو لەوێ لەگەڵ 9 خۆپیشاندەری تر دەستگیریان دەكەن. ئەو وتی، دەوروبەری كاتژمێر 3:30 خولەكی پاش نیوەڕۆ، پاسەوانەكان ئەو و خۆپیشاندەرێكی تر دەبەنە ژورێكەوە كە لەوێ هەشت دەستگیركراوی تری ژن و كچی تێدا دەبێت. وتیشی، دووان لە كچەكان پێی دەڵێن كە منداڵن و تەمەنیان 13 و 15 ساڵانە.\nخۆپیشاندەرێكی تر بەناوی محمەد كیانی بەڕێوەبەری كۆمیسیۆنی سەرۆكایەتی بەرەی دیموكراسی خەڵك كە پارتێكی كەمینەیەو پێشتر ئەندام پەرلەمانی كوردستان بووە لەسەر لیستی گۆڕان، وتی، ئەو یەكێك بووە لەو یەكەمین خۆپیشاندەرانەی كە دەوروبەری كاترژمێر 1:50 خولەكی پاش نیوەڕۆ گەیشتۆتە شوێنەكەو لەوكاتەدا ژمارەیەكی زۆر لە ئەفسەری ئاسایش و پۆلیسی لە شوێنەكە بینیووە.\nئەو وتی، بینیوویەتی كە ئەفسەرێكی پۆلیس بە زلەو پاڵ لە ئافرەتێكی دەدا لەسەر زەویەكە لەبەرئەوەی فەرمانی پۆلیسەكەی بۆ جێهێشتنی ناوچەكە پشتگوێ خستبوو. پاشان ئەفسەرێكی ئاسایش فەرمان بە كیانی دەكات بچێتە ناو یەكێك لە ئۆتۆمبێلەكانی ئاسایش كە خۆپیشاندەرێكی تری تێدا دەبێت، بەبێ ئەوەی پێی بڵێن بۆچی. كیانی وتی، پاشان دەیبەنە بنكەی پۆلیس لە ناوەندی هەولێرو لەوێ لەگەڵ پیاوەكانی تر بەندی دەكەن.\nئەو سێ خۆپیشاندەرەی كە چاوپێكەوتنیان لەگەڵ كرا وتیان، هەموو ئەو كەسانەی ئەوان بینیانن لە شوێنی خۆپیشاندانەكەو لە نزیك خۆپیشاندانەكە بێ چەك بوون، بە دەستگیركراوەكانیشەوە. پۆلیس لەنێوان كاتژمێر 10 بۆ 11ی شەو 23 لە خۆپیشاندەرەكان ئازاد دەكات كە هەشت ژن و كچەكەش لە نێویاندا دەبن. حەسەن‌و كیانی وتیان، لەگەڵ حەوت كەسی تر دەگوێزرێنەوە بۆ بەندیخانەیەكی پۆلیس و لەوێ هەریەكەیان دەخرێنە دوو زیندانی جیا كە دەستگیركراوی تریان تێدا دەبێت.\nكیانی وتی، لە ڕێكەوتی6ی مارس خۆی‌و خۆپیشاندەرێكی تر بەبێ ساغكردنەوەی هیچ تۆمەتێك لە دژیان ئازاد دەكرێن. هەرگیز لێكۆڵینەوەی لەگەڵ نەكراوەو نەبراوەتە بەردەم دادوەر و ڕێگەی پێنە‌دراوە پەیوەندی بە خێزانەكەیەوە بكات و پارێزەری هەبێت. بەرلە جێهێشتنی بەندیخانەكە، پاسەوانەكان دەیبەنە بەردەم تەلعەت(بەڕێوەبەری پۆلیسی هەولێر) كە هۆشیاری دەداتێ لە دەستگیركردن لە داهاتوودا ئەگەر بەشداری لە خۆپیشاندانی تر بكات.\nلە 7ی مارس، حەسەن وتی، پۆلیس خۆی‌و شەش خۆپیشاندەرەكەی تریان برد بۆ بنكەی پۆلیسی گەڕەكی بەختیاری بۆ لێكۆڵینەوە لە یەكە بە یەكەیان. حەسەن وتیشی، ئەفسەرەكان پرسیاریان لێكردووە بۆچی ویستویەتی بەشداری لە خۆپیشاندانەكە بكات. پاشان ئەو و خۆپیشاندەرەكانی تر دەبرێنە بەردەم دادوەری لێكۆڵەر لە دادگایەكی هەولێر كە لەوێش هەمان پرسیاریان لێدەكرێ. پاش لێكۆڵینەوەكە، ئەفسەرێكی پۆلیس بە حەسەن دەڵێ كە دادوەر فەرمانی ئازادكردنی هەموویانی داوە، جگە لە یەك خۆپیشاندەر، بەبێ ئەوەی هۆكارەكەی ئاشكرا بكات. پۆلیس دەیانگەڕێننەوە بۆ بنكەی پۆلیس لە ناوەندی هەولێرو بۆ ڕۆژی داهاتوو ئازادی دەكەن، بەڵام پێنج خۆپیشاندەرەكەی تر كە گوایە فەرمانی ئازادكردنیان لەلایەن دادوەرەوە دراوە ئازاد ناكرێن. ئەو شەش خۆپیشاندەرەی هێشتا بە دەستگیركراوی ماونەتەوە هاوڵاتی سوری و توركین.\nلەكاتی دەستگیركردنیدا، حەسەن ڕێگەی پێنەدراوە پەیوەندی بە خێزانەكەیەوە بكات یان پارێزەری هەبێت. حەسەن كە هاوڵاتییەكی عێراقیە بەرلە ئازادكردنی پاسەوانێك دەیباتە بەردەم تەلعەت‌و لەوێ تەلعەت بەبێ ئاشكراكردنی هیچ هۆكارو نوسراوێك پێی دەڵێ چیتر ڕێگەی پێنادرێ لە هەولێر بژی. حەسەن شارەكە جێدەهێڵێ.\nبەرپرسانی هەولێر بەشێوەیەكی هەڕەمەكی هەستاون بە قەدەغەكردنی چوونە ناو هەولێر لە كارمەندانی گرووپە ناحكومیەكان‌و تەنانەت یوسف محەمەد سەرۆكی پەرلەمانی كوردستان لەسەر لیستی گۆڕان.\nهیومان ڕایتس ۆوچ ڕایگەیاند، هێزە ئەمنیەكان ئەركی سەرشانیانە پارێزگاری لە مافی خەڵك بۆ ئازادی ڕادەربڕین‌و گردبوونەوە بكەن. لەكاتێكدا ڕێكخەرانی خۆپیشاندانەكەی 4ی مارس داوای مۆڵەتیان لە حكومەت نەكردبوو وەك لە یاسای هەرێمی كوردستاندا هاتووە، یاسا نێودەوڵەتیەكان پارێزگاری لە مافی خەڵك بۆ گردبوونەوەی هێمنانە بەبێ هیچ سنورداركردنێك دەكەن، جگە لە چەند حاڵەتێكی زۆر كەم نەبێت. نوێنەری تایبەتی نەتەوە یەكگرتووەكان بۆ مافی ئازادی گردبوونەوەی هێمنانەو مەدەنیانە ڕایگەیاندوە كە ئازادی دەبێت یاسا بێت‌و سنوورداركردنی ئازادی دەبێتە ئیستسنا(حاڵەتی تایبەت). هەروەها وتویەتی كە نابێت پێویست بكرێت لەسەر ڕێكخەرانی خۆپیشاندان بۆ وەرگرتنی مۆڵەت لە بەرپرسانی دەوڵەت، تە‌نها ئاگاداركردنەوەیەكی پێشوەخت بۆ ئەنجامدانی خۆپیشاندان پێویستە، ئەویش لە كاتێك كە زەروریەت بێت‌و پەیوەندی ڕاستەوخۆی هەبێت بە پاراستنی ئەمنی قەومی، سەلامەتی گشتی، دابونەریتی گشتی وە یان پاراستنی تەندروستی گشتی‌و ئەخلاق‌و پاراستنی ماف‌و ئازادی كەسانی تر.\nیاسای ژمارە 11ی ساڵی 2010 بۆ ڕێكخستنی خۆپیشاندان لە هەرێمی كوردستانی عێراق دەڵێت، هەموو خۆپیشاندانێك پێویستی بە وەرگرتنی مۆڵەتی پێش وەخت هەیە لە وەزارەتی ناوخۆ یان لە هەندێك حاڵەتدا لە بەرپرسانی تر. بەندی 21 لە پەیماننامەی نێودەوڵەتی بۆ مافە مەدەنی و سیاسیەكان كە لە ساڵی 1971 عێراق تێیپەڕاند، دەڵێت''دەبێت مافی گردبوونەوەی هێمنانە دانی پێدابنرێ'' و ''هیچ بەربەست و سنوورداركردنێك نەخرێتە سەر پیادەكردنی ئەم مافە جگە لەو حاڵەتانەی لە یاسادا ئاماژەیان پێكراوەو پێویستن لە كۆمەڵگەیەكی دیموكراسدا بۆ پارێزگاریكردنی ئەمنی قەومی و سەلامەتی گشتی و هێمنی كۆمەڵگاو پارێزگاریكردن لە تەندروستی و ئەخلاقی گشتی یان پارێزگاریكردن لە ماف و ئازادی خەڵكانی تر."\nیاسای سزادانی عێراقی (ژمارە 23ی ساڵی 1971 دەڵێت، دەبێت هەموو دەستگیركراوێك لە ماوەی 24 كاتژمێردا بهێنرێتە بەردەم دادوەری لێكۆڵەر.\nئەو سێ خۆپیشاندەرەی كە لە نزیكەوە بەدواداچوون بۆ كەیسی ئەوانە دەكەن كە هێشتا دەستگیركراون نەیانتوانیوە هیچ زانیاریەكیان دەستبكەوێت لەبارەی ڕەوشی ئەو شەش كەسەو ئایا بەفەرمی تۆمەتباركراون.\nلەما فەقیە، جێگری بەڕێوەبەری هیومان ڕایتس ۆوچ لە خۆرهەڵاتی ناوەڕاست، وتی''ئەگەر تەنها تاوانی ئەم كەسانە بەشداریكردن بووبێت لە خۆپیشاندانێكی بێ مۆڵەت، دەبێت بەرپرسان دەستبەجێ ئازادیان بكەن."


پێناسەی زانایان (العلماء) لای ئەهلی سوننە چۆنە؟: ماڵپەڕی وەڵامەکان\nزانست و بانگەوازمەرجەکانى بانگخوازپێناسەی زانایان (العلماء) لای ئەهلی سوننە چۆنە؟\nپێناسەی زانایان (العلماء) لای ئەهلی سوننە چۆنە؟\nپێناسەی زانایان لای ئەهلی سوننە : (العلماء : هم العارفون بشرع الله ، الـمتفقهون في دينه ، العاملون بعلمهم على هدى وبصيرة ، ومن دارت الفُتيا على أقوالـهم بين الأنام ، الذين خُصوا باستنباط الأحكام ، وعُنوا بضبط قواعد الـحلال والـحرام) قواعد في التعامل مع العلماء ل 19\nواتە : زانایان بریتین لە : شارەزایانی شەرعی خوا ، تێگەیشتوانی ئاینەكەی ، ئەوانەی كە كاردەكەن بە زانستەكەیان لەسەر رووناكی و بەرچاوڕۆشنی ، وە ئەوانەن كە فەتوا لەسەر وتەی ئەوان دەسوڕێتەوە لە نێو خەڵكیدا ، ئەوانەن كە تایبەت كراون بە دەرهێنانی حوكمە شەرعییەكان ، ئەوانەن كە بایەخیانداوە بە یەكخستنی بنەماكانی حەڵاڵ و حەرام .\nوه پێویستە ئەوە بزانرێت كە : مەبەست بە (الْعِلْم / زانست) لە قورئانی پیرۆز و فەرموودەكانی پێغەمبەردا (ﷺ) بریتییە لە (الْعِلْمُ الشَّرْعِي / زانستی شەرعی) ، وە مەبەستیش بە (العُلَمَاء ، أهل العلم) كە لە چەندین ئایەت و فەرموودەدا ستایشكراون و باسی فەزڵ و ڕێز و چاكەیان كراوە ئەوانەن كە زانا و شارەزان بە ئاینی ئیسلام بە پێ‌ی بەڵگەكانی قورئانی پیرۆز و فەرموودەكانی پێغەمبەری خوا (ﷺ) و ئەوەی كە لە صەحابەكانەوە هاتووە و گەیشتووە بە موسڵمانانی دوای ئەوان .\nچۆن ببم بە مامۆستایەکى سەرکەوتوو ؟ ڕێگاکانى سەرکەوتنى مامۆستا کامانەن؟ ئایا (تەقلید) چى یە؟ وە (تەقلید)ى كێ بكەین؟ وە ئەگەر (موقەلید)ى زانایەك بیت تاوانە؟ گاڵتە کردن بە ئەهلى بیدەع و کەسانى بیدعەچی كێ بكه‌ینه سه‌رمه‌شقی خۆمان؟! ئەو هۆكارە گرنگانە چین كە پێویستە كەسى (داعى) بیگرێتە بەر بۆ ئەوەى خەڵكى بانگ بكات بۆ لاى خوا؟\nسەردان: ١,٨٣٦ بەش: مەرجەکانى بانگخواز\nپرسیاری دواتربە کورتى ڕەوشتى بانگخواز دەبێ چۆن بێ؟پرسیاری پێشترپێناسەی زانستی شەرعی چیە؟


چێڵسی X ئارسيناڵ … ئاماره‌كانی پێش یاریه‌كه – یاریگا سپۆرت\nHome/هه‌واڵه‌كان/خوله‌كانی ئه‌وڕوپا/پرێمەرلیگ/چێڵسی X ئارسيناڵ … ئاماره‌كانی پێش یاریه‌كه\nچێڵسی X ئارسيناڵ … ئاماره‌كانی پێش یاریه‌كه\nکامه‌ران پاڵانی 2018/01/10\nیاریگا – ئه‌مڕۆ كاتژمێر (11)ی شه‌و بە كاتی هەرێمی كوردستان، لە یاری چوونی قۆناغی نیوه‌ی كۆتایی جامی رابیته‌ی پیشه‌گه‌ره‌كانی ئینگلته‌رادا، یانەی چێڵسی لە نێو یاریگای (ستامفۆرد بریج)ی تایبه‌ت به خۆی، میوانداری یانه‌ی ئارسیناڵ دەكات، ئێمەش لە ماڵپەڕی یاریگانێت گرنگترین ئامارەكانی هەردوو تیپه‌كه پێش ڕوبەڕوبونەوەكەی ئەمشه‌ویان بڵاودەكەینەوە:-\n1- دوایین 5 ڕوبه‌ڕوبونه‌وه‌ی نێوانیان له جامی رابیته‌ی پیشه‌گه‌ره‌كانی ئینگلته‌رادا، چێڵسی 4 یاری بردۆته‌وه و ئارسیناڵیش 1 یاری.\n2- دوایین 9 ڕوبه‌ڕوبونه‌وه‌ی نێوانیان له نێو یاریگای (سامفۆرد بریج) له سه‌رجه‌م پاڵه‌وانێتیه‌كاندا، چێڵسی 7 یاری بردۆته‌وه و ئارسیناڵیش 1 یاری، له 1 یاریشدا یه‌كسان بوون.\n3- چێڵسی له دوایین 5 ئاماده‌بوونی له قۆناغی نیوه‌ی كۆتایی جامی رابیته‌ی پیشه‌گه‌ره‌كانی ئینگلته‌رادا، 4 جاریان بۆ یاری كۆتایی سه‌ركه‌وتووه.\n4- ئارسیناڵ بۆ جاری 15 ده‌گاته قۆناغی نیوه‌ی كۆتایی جامی رابیته‌ی پیشه‌گه‌ره‌كانی ئینگلته‌رادا، ته‌نها لیڤه‌رپوول له‌م زیاتر گه‌یشتۆته ئه‌م قۆناغه كه 17 جاره.\n5- ئارسیناڵ 7 جار له قۆناغی نیوه‌ی كۆتایی جامی رابیته‌ی پیشه‌گه‌ره‌كانی ئینگلته‌را كراوه‌ته ده‌ره‌وه، 7 جاریش گه‌یتشتۆته یاری كۆتایی و ته‌نها 2 جاریان بۆته پاڵه‌وانی جامه‌كه.\n6- ئارسین ڤینگه‌ر وه‌ك ڕاهێنه‌ری ئارسیناڵ 2 جار گه‌یشتۆته یاری كۆتایی جامی رابیته‌ی پیشه‌گه‌ره‌كانی ئینگلته‌را، به‌ڵام هه‌ر 2 جاره‌كه دۆراوه.\n7- یانه‌ی لیڤه‌رپوول زۆرترین جار بۆته پاڵه‌وانی جامی رابیته‌ی پیشه‌گه‌ره‌كانی ئینگلته‌را، كه 8 جاره، یانه‌كانی (مان یونایتد و چێڵسی و ئه‌ستۆن ڤێلا) له پله‌ی دووه‌م دێن، كه هه‌ر یه‌كه‌یان 5 جار بوونه‌ته پاڵه‌وانی جامه‌كه.\n8- گۆڵكاری پاڵه‌وانێتیه‌كه یاریزانان (خورخی زاپاران و جۆش مۆرفی و ئیسلام سلێمانی)ن كه هه‌ریه‌كه‌یان 4 گۆڵیان تۆماركردووه.


له‌یادی 100ساڵه‌ی ئیمزاكردنی په‌یمانی سیڤه‌ردا!\n13/8/2020 03:33 PM\nسەدەیەک خەبات و قوربانیی گەلێک بۆ ئازادی\nله‌دوای جه‌نگی یه‌كه‌می جیهانی چه‌ند رێككه‌وتننامه‌و په‌یماننامه ئیمزاكران كه په‌یوه‌ندییان به‌دابه‌شكردنی میراتی ئیمپراتۆریه‌تی عوسمانییه‌وه هه‌بوو. یه‌كێك له‌و په‌یماننامانه په‌یمانی سیڤه‌ره. چه‌ند به‌ندێكی ئه‌و په‌یمانه به‌شیوه‌یه‌كی راسته‌خۆو ناڕاسته‌خۆ ئاماژه‌ی به‌گه‌لی كوردستان كردووه.\nپه‌یمانی سیڤه‌ر له‌رۆژی 10 ی ئابی 1920 له‌نێوان حكومه‌تی سوڵتانی عوسمانی له‌لایه‌ك و نوێنه‌رانی ده‌وڵه‌تانی به‌ریتانیا، فه‌ره‌نسا، ئیتاڵیا، ژاپۆن، ئه‌رمینیای تاشقه‌نده‌كان، به‌لجیكا، یۆنان، پورتوگال، رۆمانیا، سربیا، كروات، حیجازو چیكۆسلۆفاكیا ئیمزا كرا.\nئه‌م په‌یمانه به‌یه‌كه‌م به‌ڵگه‌نامه‌ی نیوده‌وڵه‌تی داده‌نرێت كه به‌شێوه‌یه‌كی روون و راشكاو ئاماژه‌ی به مه‌سه‌له‌ی كورد كردووه، كه به‌وه‌ش ئه‌م مه‌سه‌له‌یه ره‌هه‌ندێكی نێوده‌وڵه‌تی وه‌رگرتووه.\nپه‌یمانی سیڤه‌ر له‌به‌نده‌كانی (62، 63، 64) به‌روونی ئاماژه‌ی به‌داخوازی و مافه‌كانی گه‌لی كوردستان كردووه‌و رێگه‌ی پێداوه له باكورو باشوری كوردستاندا ده‌وڵه‌تی سه‌ربه‌خۆی خۆی پێكبهێنێت. بێجگه له‌و سێ به‌نده‌ی په‌یمانه‌كه له‌چه‌ند به‌ندێكی تردا به‌شێوه‌یه‌كی ناراسته‌خۆ ئاماژه به مه‌سه‌له‌ی كورد كراوه.\nئه‌گه‌رچی په‌یمانی سیڤه‌ر به‌یه‌كه‌م به‌ڵگه‌نامه‌ی یاسایی نێوده‌وڵه‌تی داده‌نرێت كه دانی به‌ماف و خواسته نه‌ته‌وه‌ییه‌كانی گه‌لی كوردستاندا ناوه، به‌ڵام له‌گه‌ڵ ئه‌وه‌شدا ئه‌و په‌یمانه چه‌ند كه‌موكوڕییه‌كی هه‌یه له‌وانه:\n*ئه‌و په‌یمانه دابه‌شكردنی كۆلۆنیالانه‌ی كوردستانی به‌رجه‌سته كردوو ته‌نها باسی ئه‌و به‌شه‌ی كوردستانی كردبوو كه له‌ژێر ده‌سه‌ڵاتی ئیمپراتۆریه‌تی عوسمانیدا بوو، به‌وه‌ش به‌شێكی گه‌وره‌ی كوردستانی فه‌رامۆش كردبوو، كه به‌شی خۆرهه‌ڵاتی كوردستانی ژێر ده‌سه‌ڵاتی ئێران بوو.\n*باسی ئه‌و ناوچانه‌ی رۆژئاوای كوردستانی نه‌كردبوو كه له‌ژێر ده‌سه‌ڵاتی فه‌ره‌نسییه‌كاندا بوو، دواتر به‌سوریاوه لكێنرا. هه‌روه‌ها باسی هه‌ندێ ناوچه‌ی تری نه‌كردووه كه به‌ر ئه‌رمه‌نستان و شوێنی تر كه‌وتبوو.\n*كه‌موكورتییه‌كی تری په‌یمانی سیڤه‌ر ئه‌وه‌بوو كه‌سه‌رباری ئه‌وه‌ی له‌لایه‌ن لایه‌نه‌كانی په‌یمانه‌كه‌وه ئیمزاكرابوو، به‌ڵام بێجگه له‌ئیتاڵیاو لایه‌نه‌كانی تری ته‌سدیقیان نه‌كردبوو، ئه‌وه‌ش هێزی یاسایی په‌یمانه‌كه‌ی کەم کردبۆوە‌و دواتر هیچ پابه‌ندیه‌كی نێوده‌وڵه‌تی دروست نه‌كرد.\n*به‌رژه‌وه‌ندی هه‌ندێ له‌وڵاته زلهێزه‌كان له‌گه‌ڵ به‌دیهاتنی خواست و خواست و مافه‌كانی گه‌لی كوردو جێبه‌جێكردنی په‌یمانی سیڤه‌ر نه‌بوو له‌وانه به‌ریتانیاو فه‌ره‌نساو یه‌كێتیی سۆڤیه‌ت. ئه‌وه بێجگه له‌وه‌ی كه‌مالییه‌كان هه‌موو هه‌وڵێكی خۆیان بۆ له‌باربردنی ئه‌و په‌یمانه خستبووه گه‌ڕ. له‌ئه‌نجامی ئه‌وه‌شدا په‌یمانی لۆزان ئیمزاكراو به‌وه‌ش په‌یمانی سیڤه‌ر په‌كخراو مه‌سه‌له‌ی كورد له‌مه‌سه‌له‌یه‌كی دانپێدانراوی نێوده‌وڵه‌تییه‌وه بوو به مه‌سه‌له‌یه‌كی ناوخۆیی ئه‌و ده‌وڵه‌تانه‌ی كه كوردستانی به‌سه‌ردا دابه‌شكرابوو.\nئیدی له‌وكاته‌وه تائێستا هیچ بڕیارێكی نێوده‌وڵه‌تی بۆ چاره‌سه‌ركردنی كێشه‌ی سیاسی كوردستان ده‌رنه‌چووه. هه‌ربۆیه‌ش له‌سنوری ئه‌و ده‌وڵه‌تانه‌دا سه‌یری ئه‌و مه‌سه‌له‌یه ده‌كرێت.\nله‌و چوارچێوه‌یه‌دا ده‌توانین ئاماژه به بڕیاری 688ی ئه‌نجومه‌نی ئاسایشی نێوده‌وڵه‌تی بكه‌ین كه له‌دوای كۆڕه‌وی خه‌ڵكی كوردستانی عیراق له‌ساڵی 1991 ده‌رچووه. ئه‌م بڕیاره وه‌ك كێشه‌یه‌كی ناوخۆیی سه‌یری پرسی كوردی له‌چوارچێوه‌ی عیراقدا كردووه.\nوا 100ساڵ به‌سه‌ر ئیمزاكردنی په‌یمانی سیڤه‌ردا تێده‌په‌ڕێت. هێشتا كێشه‌ی ره‌وای گه‌لی كوردستان له‌سه‌رانسه‌ری كوردستانی گه‌وره‌دا چاره‌سه‌رنه‌كراوه‌و گه‌لی كورد به‌گه‌وره‌ترین گه‌لی بێده‌وڵه‌تی خۆرهه‌ڵاتی ناوه‌ڕاست داده‌نرێت و وه‌كو هه‌موو گه‌لانی دیكه‌ی جیهان به‌پێی په‌یماننامه‌ی نه‌ته‌وه‌یه‌كگرتوه‌كان مافی ره‌وای خۆیه‌تی كه به‌مافی چاره‌ی خۆنوسین شاد بێت.


زريان احمد 2016-04-07\tئەمرۆ لەمێژوودا لێدوان نووسین ناچالاککراوە لە ئەمڕۆ لە مێژوو دا 1,551 Views\n332پ.ز: دامه‌زراندنی شاری ئه‌سكه‌نده‌ریه‌ی میسری.\n1652: هۆڵه‌ندیه‌كان ناوچه‌ی (كاب)یان دۆزیه‌وه له ئه‌فریقیا.\n1795: مێژووی سه‌ره‌تای پشت به‌ستن به سیسته‌می مه‌تری له فه‌ره‌نسه و به‌كارهێنانی یه‌كه‌ی پێوانه مه‌تریه‌كان وه‌ك مه‌تر و كیلۆگرام و ئه‌وانی تر.\n1890: كۆتایی هاتنی كاره‌كانی جۆگه‌ی ده‌ریاچه‌ی (بیوا) له ئوتسو بۆ رووباری كامو.\n1918: هێزه‌كانی سوپای به‌ریتانیا پارێزگای (كه‌ركوك)یان داگیركرد به‌سه‌ركردایه‌تی ژه‌نه‌ڕاڵ (مارشاڵ ویلسن).\n1922: یه‌كه‌م رووداوی پێكدادانی ئاسمانی له مێژووی فڕۆكه‌وانی مه‌ده‌نیدا له نێوان هه‌ردوو فڕۆكه‌ی فه‌ره‌نسی و ئینگلیزی له‌سه‌ر (بیكاردی) له باكوری پاریس، هه‌موو سه‌رنشینه‌كان گیانیان له‌ده‌ستدا له‌گه‌ڵ هه‌ردوو تیمه‌كه‌دا كه ژماره‌یان 7 كه‌س بوون.\n1939: ئیتالیا هێرشی كرده سه‌ر ئه‌لبانیا له سه‌ره‌تاكانی جه‌نگی دووه‌می جیهانی.\n1947: دامه‌زراندنی حیزبی به‌عسی عه‌ره‌بی ئیشتیراكی له دیمه‌شق.\n1948: دامه‌زراندنی رێكخراوی ته‌ندروستی جیهان(W.H.O) ، سه‌ربه نه‌ته‌وه یه‌كگرتووه‌كان، بۆ به‌رگریكردن له بڵاوبوونه‌وه‌ی هه‌موو جۆره نه‌خۆشیه‌ك و چاره‌سه‌ركردن و یارمه‌تیدانی لێقه‌وماوان له‌جیهاندا.\n1952: وڵاتی (كه‌مبۆدیا) سه‌ربه‌خۆیی خۆی به‌جیابوونه‌وه له‌كۆمه‌ڵه‌ی نیشتمانی فه‌ڕه‌نسی ڕاگه‌یاند.\n1953: هه‌ڵبژاردنی سویدی (داغ همرشولد) به ئه‌مینداری گشتی نه‌ته‌وه یه‌كگرتووه‌كان.\n1956: راگه‌یاندنی سه‌ربه‌خۆیی مه‌غریب له ئیسپانیا.\n1963: راگه‌یاندنی كۆماری یوگوسلافیای فیدرال، و (جۆزیف بروز تیتۆ) كرا به سه‌رۆكی به درێژایی ژیانی.\n1963: مۆركردنی به‌ڵگه‌نامه‌ی (الدوله الإتحادیه) له نێوان ڕژێمه‌كانی (میسر و سوریا و عێراق) له قاهیره، هه‌ر ئه‌وكاته‌ش ئاڵای عێراق به‌رزكرایه‌وه كه ( ڕه‌ش و سپی و سوور)و سێ ئه‌ستێره‌ی ناوه‌ڕاستی بوو.\n1969: له‌دایكبوونی ره‌مزی تۆڕی ئینته‌رنێت.\n1976: لیژنه‌كانی شۆڕشگێڕی له لیبا هه‌ستان به له‌سێداره‌دانی ده‌یان خوێندكار له ناو هه‌ردوو حه‌ره‌می زانكۆی (فاتح) له ته‌رابلوس و زانكۆی (قاریونس) له بنغازی.\n1988: ده‌ستپێكردنی ئه‌نفالی (3) بۆ سه‌ر گه‌رمیان، تا (20/4/1988).\n1988: یه‌كیه‌تی سۆڤیه‌ت رایگه‌یاند كه به‌نیازه بكشێته‌وه له ئه‌فغانستان.\n1992: رزگار بوونی سه‌رۆكی فه‌له‌ستینی یاسر عه‌ره‌فات له روودانی تێكشانی فڕۆكه‌كه‌ی له بیابانی لیبیا له كاتی گه‌رده‌لولێكی لماویدا، كه رووداوه‌كه بووه هۆی وه‌فاتی دوو فڕۆكه‌وان و ئه‌ندازیارێكی فڕۆكه‌وانی.\n1992: سربیا سه‌ربه‌خۆیی خۆی له یوگوسلافیا راگه‌یاند.\n1993: دامه‌زراندنی پارتی ده‌یه‌په (DEP) له‌باكوور به‌سه‌رۆكایه‌تی به‌شار كایه.\n1993: كوژرانی عه‌زیز محمد خۆشناو له‌شاری سلێمانی، كه سه‌رۆكی كارگه‌ی سلێمانی بوو.\n1994: سه‌ره‌تای كرده‌ی جینۆسایدی به‌كۆمه‌ڵ له رواندا.\n1994: كڵێسای سلێمانی قوداسێكی ماته‌مینی به‌بۆنه‌ی كوژرانی خاتوو لیسی شمیته‌وه ئاماده‌كرد.\n1995: سوتاندنی مزگه‌وت و مه‌ڵبه‌ندی ڕۆشنبیری تورك له‌شاری هێنگۆڵی هۆڵه‌ندا.\n2003: ڕزگاركردنی شاره‌دێی دێبه‌گه.\n2003: سه‌ره‌تای رۆشتنی هێزه‌كانی ئه‌مریكا بۆ ناو به‌غدادی پایته‌ختی عێراق و ئه‌وه‌ش دوای چه‌ند رۆژێك له ده‌سپێكی هه‌ڵمه‌تی وشكانی و ئاسمانی جه‌نگی ئه‌مریكا بۆ سه‌ر عێراق.\n2003: هێزه‌كانی هاوپه‌یمانان چونه ناو شاری به‌غداوه و چه‌ند كۆشكێكی سه‌دام حسێنیان كۆنترۆڵ كرد.\n2004: كه‌وتنه خواره‌وه‌ی فڕۆكه‌یه‌كی ئه‌مریكی له‌فه‌لوجه.\n2004: هاوسه‌ری به‌ڕێوه‌به‌ری لقی هه‌ولێری مانگی سوور له موسڵ تیرۆركرا.\n2005: ناونانی ئیبراهیم جه‌عفه‌ری به سه‌ره‌ك وه‌زیرانی عێراقی.\n2007: له گوندی به‌حزانی سه‌ر به شارۆچكه‌ی به‌عشیقه كچه كوردی تازه موسڵمان بوو (دوعا) به‌ردباران كراو شه‌هید كرا.\n2008: به‌رده‌وامی كاری توندوتیژی له شاری (المدینه الكبری) له میسر بۆ رۆژی دووه‌م دوای بانگه‌وازكردن بۆ مانگرتنی گشتی.\n2010:زنجیره‌یه‌ك له كاری یاخیبوونی مه‌ده‌نی له قه‌رقیزستان كه بووه هۆی روودانی كۆده‌تای میللی به‌سه‌ر سه‌رۆك (قوربان بێگ باقیف) و به‌جێهێشتنی (بیشك)ی پایته‌خت، و ئۆپۆزسیۆنیش حوكومه‌تێكی ئینتیقالی پێكهێنا به سه‌رۆكایه‌تی (روزا ئوتونباییفا) دوای ده‌ست له‌كاركێشانه‌وه‌ی سه‌ره‌ك وه‌زیران .\n2012: خاتوو (جویس باندا ) سوێندی یاسایی خوارد بۆ بوون به سه‌رۆكی مالاوی كه جێگری سه‌رۆك بوو ئه‌وه‌ش دوای راگه‌یاندنی فه‌رمی وه‌فاتی سه‌رۆك (بینجو وا موساریكا).\n1770: ویلیام ووردز وورس، شاعیری ئینگلیزی.\n1772: شارل فورییه، فه‌یله‌سوفی فه‌ره‌نسی.\n1889: گبریالا میسترال، ژنه شاعیری تونسی و چیلی و وه‌رگری خه‌ڵاتی نۆبڵی ئه‌ده‌بی ساڵی 1945ز.\n1915: بیلی هولیدی، ژنه گۆرانیبێژی ئه‌مریكی.\n1922: ئانا ماری شیمل، ژنه رۆژهه‌ڵاتناسی ئه‌ڵمانی.\n1928: جیمس گارنه‌ر، ئه‌كته‌ری ئه‌مریكی.\n1938: ئیدموند جیرالد براون، سیاسه‌تمه‌داری ئه‌مریكی.\n1940: فه‌یسه‌ڵ نه‌دا، نوسه‌ری میسری.\n1940: ئه‌میره فه‌وزیه، كچی مه‌لیكی میسر فاروقی یه‌كه‌م.\n1944: گیرهارد شروده‌ر، راوێژكاری ئه‌ڵمانی.\n1945: یه‌حیا فه‌خه‌رانی، ئه‌كته‌ری میسری.\n1954: لویزه حه‌نون، ژنه سیاسه‌تمه‌داری جه‌زائیری.\n1954: جاكی شان، ئه‌كته‌ری چینی.\n1959: نه‌جات حسێن، ژنه ده‌رهێنه‌ری عێراقی.\n1961: باسكال ئولمیتا، گۆڵچی تۆپی پێی فه‌ره‌نسی.\n1964: راسل كرو، ئه‌كته‌ری نیوزیله‌ندی.\n1973: ئه‌میره عایدی، ژنه ئه‌كته‌ری میسری.\n1980: هیشام عه‌بدولره‌حمان، گۆرانیبێژ و راگه‌یاندكاری سعودی.\n1980: ئیمان سه‌ید، ژنه ئه‌كته‌ری میسری.\n1983: فرانك ریبری، یاریزانی تۆپی پێی فه‌ره‌نسی.\n1498: مه‌لیك شارلی هه‌شته‌م، مه‌لیكی فه‌ره‌نسه.\n1947: هنری فۆرد، ته‌كنیكاری ئه‌مریكی و داهێنه‌ری ئۆتۆمبیلی (فۆرد).\n1981: ناهیده شه‌ریف، ژنه ئه‌كته‌ری میسری.\nجه‌ژنی نیشتمانی كه‌مبۆدیا (1975) .\nرۆژی ته‌ندروستی جیهانی.\nرۆژی ئافره‌تان له مۆزه‌مبیق.\nPrevious کارل مارکس لەدیدی فریدیک ئەنگلس دا\nNext كێشەی فلستین


یەمەن.. ئۆپەراسیۆنی هاوپەیمانیی عەرەبی دژبە حووسییەکان بەردەوامە\n20/01/2022 172 جار خوێنراوەتەوە\nهاوپەیمانیی عەرەبی بە رابەرایەتی سعوودیە رایگەیاند کە لە شارە جیاوازەکانی یەمەن ئۆپەراسیۆنی بەرفراوانی دژبە میلیشیاکانی حووسی ئەنجامداوە.\nبەپێی ئاژانسی هەواڵیی فەرمی سعوودیە، هێزەکانی هاوپەیمانیی عەرەبی لە راگەیەندراوێکدا باسی لەوە کردووە کە بەمەبەستی پاراستنی هاووڵاتییانی مەدەنی لە هێرشەکان و لە چوارچێوەی بنەما سەربازییەکان ئۆپەراسیۆنەکە ئەنجامدراوە.\nلە راگەیەندراوەکەداهاتووە ''لە شارە جیاوازەکان ئۆپەراسیۆنی سەربازیی گشتگیر بەڕێوەدەبەین بۆ لە چالاک خستنی هێزەکانی حووسی، لەو چوارچێوەیەشدا رێبەرانی تیرۆریست بەرپرسیارن لە کردنە ئامانجی مەدەنییەکان''.\nلە یەمەن کە ماوەیەکی زۆرە ناسەقامگیری سیاسیی دەگوزەرێت، شەڕ و پێکدادان لەنێوان هێزەکانی حکوومەت و حووسییەکان کە لەلایەن ئێرانەوە پاڵپشتی دەکرێن بەردەوامە.\nحووسییەکان لە ساڵی ٢٠١٤وە تا ئێستا دەستیان بەسەر سەنعا-ی پایتەخت و چەند ناوچەیەکی ئەو وڵاتەدا گرتووە.\nهێزەکانی هاوپەیمانیی عەرەبی بەڕابەرایەتی سعوودیە لە ئاداری ٢٠١٥وە بۆ پشتیوانیکردن لە حکوومەتی یەمەن، ئۆپەراسیۆنی دژبە حووسییەکان دەست پێ کردووە.


ماڵپەری فیردەوس | حوکمی نقل کردنی ئێسکی ئاژەڵ بۆ مرۆڤ؟\nسەردێری پرسیار:حوکمی نقل کردنی ئێسکی ئاژەڵ بۆ مرۆڤ؟\nبەرواری دانان :2020-04-18 کۆدی پرسیار:1944\nپرسیار: حوکمی نقل کردنی ئێسکی ئاژەڵ بۆ مرۆڤ؟\nوەڵام: نقل کردنی ئێسکی ئاژەڵ بۆ مرۆڤ دوو حالەتە:\nیەکەم: ئێسکەکە پاکە، ئەمەیان دروستە.\nدووەم: ئێسکەکە پیسە، ئەمەیان دروست نییە ئیلا ئەگەر پێویست بکات،.\nکاتی پێویست کردن ئەوەیە:\n١-دەبێت نەخۆشەکە پێویستی پێی هەبێت.\n٢-هیچ ئێسکی تری پاک دەستی نەکەوێت.\nئیمام النووي ڕەحمەتی خوای لێ بێت دەفەرمووێت: (ئەگەر ئێسکی شکا دەبێتەوە چاک بکاتەوە بە ئێسکێکی پاك) المجموع (٣/١٣٨).


لەپەیوەند بە گرێبەستی نەوتی نێوان قەسد و کۆمپانیایەکی ئەمریکییەوە!\nسامان کەریم 2020.12.15 - 21:30 48 like 0\nجیهانێکی شێواو و ئاژاوەیە. سیستەمی سەرمایە لە قۆناغی تێپەڕی مێژووی خۆیدا، فراوانترین ئاست لە بێ سیستەمی و ئانارشی و نائارامی پیادە دەکات، نەک وەک بەرنامەیەکی دارێژراو و بیرلێکراوە، بەڵکو وەک ڕووبەڕووبونەوەیەکی بابەتیانە لەگەڵ ڕەوتی ئاڕاستەی قانوونمەندی مێژوویی قۆناغەکەدا. کەواتە ڕێگایەکی ناچاری بورجوازییە، بۆ تێپەڕاندنی ئەم قۆناغە؛ لە سیستەمێکی لێکهەڵوەشاوەی جیهانیەوە بۆ سیستەمێکی جیهانی تازە. لەم نێوەدا ئانارشی و بەیەکدادان و ئاژاوەی سیاسی و کۆمەڵایەتی و هەروەها جەنگە گەورە و بچوکەکان ، جیهانێکی بێ یاسا- یاسا باوە نێودەوڵەتیەکان باویان نامێنێت- ، شوێنی قۆناغی جێگیر و ئاسایی سەرمایە دەگرێتەوە. بەتایبەت هەلومەرجی ئەم قۆناغەی سەرمایە کە دەرگیرە لە گەڵ قوڵترین ئەزمەی بناغەی خۆیدا، هیچ ڕێگاچارەیەکی کلاسیکی بورجوازی بەدەردی ناخوات. لەم نێوەدا سیاسەتەکانی دروستکردنی شەپۆل-ئاژاوە و نائارامی- بێ ئەوەی بگاتە کەنار، دەبێتە سیاسەتێکی بەردەوامی وڵاتانی زلهێز وەک ڕشتە یان زنجیرەیەک لە هەڵقەی تەکتیکی لە ئاژاوە و جەنگی بچوک و گەورە بە وەکالەت یان لە ڕێگای دەوڵەت و میلیشیایی جیاواز و فشاری ئابوری و دیبلوماسیەوە، ئەم سیاسەتە ئەگەر نەشگاتە جەنگی جیهانی، ئەوە ڕۆشنە کە بەشێک بووە لە سیاسەتی وڵاتانی زلهێزی سەرمایەداری لە ماوەی ١٥-٢٠ ساڵی ڕابوردوودا و پێ بەپێ قوڵتربۆتەوە.\nلەم ڕوانگەیەوە ئەمریکا بە ڕۆشنی کایەی سیاسی خۆی دەکات لە ناوچەکەدا، لەبەرانبەر نەیارە زلهێز و ناوچەییەکانیدا، لە بەهاری عەرەبیەوە بگرە، تا هێرشی داعش و تا دەگاتە زەمینە سازکردن بۆ ڕیفراندۆم-سەیری لینکی خوارەوە بکە-* و تا هەوڵدان بۆ پشێوی نانەوەی گەورە لە ناوچەکەدا لە ڕێگای ڕەشەکوژی و ئابلوقەی ئابوری، تا دەگاتە دواین ڕێکەوتنی کۆمپانیەکی نەوتی بچوکی ئەمریکی بە ناوی Delta Crescent Energy LLC ‘دەلتا کریسێنت ئینێرجی’ لەگەڵ هێزەکانی قەسد لە سوریا، کە بەشی سەرەکی ئەم هێزانە پەیەدە پێکیدەهێنێت. ڕێکەوتنەکە لە لایەن ئەم کۆمپانیاوە بووە لەگەڵ مەزڵوم کۆبانی وەک بەرپرسی هێزەکانی قەسد. ڕێکەوتنەکە پەیوەندی نیە –لەباری یاساییەوە- بە حکومەتی ئەمریکیەوە، بەڵکو هێزێکی سەربازی’قەسد’ لەگەڵ کۆمپانیایەکی ئەمریکی کردوویەتی، نەک حکومەت و وەزارەتی دەرەوەی ئەمریکا یان تەنانەت دەزگای سی ئای ئەی یان وەزارەتی بەرگری پێنتاگۆن، بەڵکو لیندسی گراهام وەک ئەندامی شورای پیرانی ئەمریکا ڕێکەوتنەکەی لەزاری جەنەڕال کۆبانیەوە، ڕاگەیاندوە لە ٣٠ تەموزی ئەمساڵدا. بۆیە لەمبارەوە هەرکاتێک ئەمریکا هێزەکانی کشاندەوە یان لە ناوچەکانی ڕۆژهەڵات و جەزیرەی سوریا پاشەکشەی کرد، یان هەر لێکەوتەیەکی سیاسی ڕووبدات، هیچ بەرپرسیاریەتییەکی یاسایی ناوخۆیی ئەمریکی یان نێودەوڵەتی ناکەوێتە سەرشان. مەسەلەکە بەتەواوی سیاسیە. کۆمپانیایەکی نەناسراو و تۆمار کراو لە بچوکترین و نەناسراوترین ویلاتەکانی ئەمریکایە. ولایەتی دیلاوێر کە ئۆفیسی سەرەکی ئەم کۆمپانیا نەوتیەی لێیە ، ژمارەی دانیشتوانەکەی ناگاتە ٨٠٠هەزار کەس و بەهیچ شێوەیەک پێشووتر چالاکی ئابوری نەوتی تێدا نەبووە و زیاتر وەک ناوچەی پیشەسازی کیمیایەکان ناسراوە. زۆر ڕۆش دیارە کە ئەم کۆمپانیایە، هیچ کات لە ڕیزی “ڕانک’ی کومپانیا بەناوبەنگەکانی ئەمریکادا، ناوی نەبووەو تەنها یەک ساڵە دامەزراوە، ڕێکەوتنی کردوە لە گەڵ هێزێکی سەربازیدا ‘قەسد’؟!!. تەنانەت کۆمپانیای ئەکسۆن مۆبێل، وەک گەورەترین کۆمپانیای نەوت و گازی ئەمریکی ئەم گرێبەستەی قبوڵ نەکردووە و ڕەتیکردۆتەوە. ئەم ماستە بێ موو نیە!. ئەوەی ئەمریکا وەک حکومەت و وەزارەتی دەرەوە بە قسە لە پشت بڕیارێکی ئاوادایە، مەسەلەیەکی سیاسی و بەکارهێنانی ئەم هێزە کوردیەیە لە پێناو بەرژەوەندییەکانی خۆیدا لە ناوچەکەدا، دژ بە نەیارانی و بە تایبەت دژ بە سیاسەتەکانی وڵاتانی تورکیا و سوریا وروسیا لە ناوچەکەدا. هێزەکانی بزوتنەوەی کوردایەتی لەوانە “پەیەدە”ش هەمیشە وەرەقەی دۆڕاو بوون ، ئەم گاڵتەجارییە چەندین جار دووبارەبۆتەوە.\nمەسەلەی سەرەکی بۆ مارکسیزمی هاوچەرخ- وەڵامی کێشە وگرفتەکانی سەردەم لە ڕوانگەی سۆشیالیزمی کرێکارانەوە- ناسیونالیزمی کوردە لە ناوچەکەدا، جا ناسیونالیزمی کوردستانی عیراق یان ئیران یان تورکیا و سوریا بێت زۆر جیاوازی نیە. ناسیونالیزمی کورد ناوچەییە و کاریگەریەکەشی ناوچەییە. لێرەدا ئەم دوو پۆینتە گرینگن و جێگای بیرکردنەوەن.\nیەکەم: ئەوەیە کە ناسیونالیزمی کورد لە سوریادا تا ئێستا نەیتوانیوە، وەک نوێنەری نەتەوەیەک لە سوریادا خۆی نمایش بکات، واتە نوێنەری چینی بورجوازی کورد، و وەک هێزە ناسیونالیستیەکانی تر لە سێ وڵاتەکەی تردا. بەمانایەکی تر ناسیونالیزمی کورد لە سوریا سەرەرای هەوڵەکانی، بۆ پێکهێنانی قەوارەیەکی نەتەوەیی و نوێنەرایەتیکردنی وەک نوێنەری چینی بورجوازی کورد لە سوریا سەرکەوتوو نەبووە. بەم پێیە و بە قەولی ئێریک هوبسباوم “ناسیونالیزمی کورد لە سوریا نەیتوانیوە، نەتەوە دروست بکات”(الأمم والنزعة القومية ص 17- زمانی عەرەبی/ ڕاڤەکردنی تێزەکەی هوبسباوم هی منە). دەتوانین بەمانایەکی تر لێکیبدەینەوە و بڵێین کە مەسەلەی نەتەوەیی کورد لە سوریادا تا ئاستی مەسەلە و بابەتێکی میژوویی ڕونەچۆتەوە نێو ململانێی سیاسی نێوان رژێمی نەتەوەیی بەعس و خەڵکی کورد زمانی سوریا و هێزە بورجوازییە کوردییەکان. بەپێچەوانەوە تا ساڵی ٢٠١١ پەیوەندی نێوان هێزە کوردییەکانی سوریا لەوانە پەکەکە کە پێگەی بەهێزی هەبوو لە پەیوەندییەکی توندوتۆڵی سیاسیدا بوون، دوای ئەوەش بە ڕیکەوتن حکومەتی سوری ناوچە کوردنشینەکانی بەجێهێشت و تا ئێستاش جۆرێک پەیوەندی هەر بەردەوامە. ئەم مەسەلەیە ڕاڤەکردن نیە، بەڵکو بابەتی و مێژووییە، و بەم پێیە کۆنکریت و هەستپێکراوە. بەڵام ئەم بابەتە لە هەلومەرجی ئەمرۆدا، ئەگەری هەڵکشانی بەرەو ئەو ئاستە بەرزە لە ململانێ هەیە بەتایبەت بەهۆی بوونی ئەمریکا لە سوریادا. واتە دەکرێت ئەم مەسەلەیە تائاستی بابەتێکی نەتەوەیی پەڕبگرێت و بچێتە پێشەوە. بەلام ئەمە بەدەرە لە مێژووی پێکهاتنی نەتەوە، دەکرێت وەک قەڵەمڕەوێک لە بواری سیاسەتی قۆناغی تێپەر و جەنگ لەسەر ناوچەکانی نفوز لەلایەن ئەمریکاوە سەرنج بدرێت.\nبەڵام ناسیونالیزمی کورد لە سوریادا، چوارچێوەی خۆی لە خێمەیەکی گەورەتردا، دەدۆزێتەوە، ئەویش پێگەی ناسیونالیزمی کوردە لە کوردستانی عێراق و هەروەها پێگەی پەکەکە و ئۆجەلان لە ناوچەکەدا، بەگشتی ناسیونالیزمی کوردی لە سوریادا جۆشداوە و پۆتێنشیاڵی نەتەوەیی ساڵ بە ساڵ تێدا بەهێزتر کردوە. ئەمە بەجیا لە بەکاربردنی توخمی داهێنان invention و پیشەسازیکردنی نەتەوەوە –توخمی دروستکردن- هەر وەک ئەرنست گلنەر بەدروست ئاماژەی پێدەکات، بەڵام هێشتا ئەو گاپە فراوان و گەورەیە پێکنەهاتووە، کە سۆشیالیزمی کرێکاران، بگەڕێت بەدوای ڕێگا چارەیەک بۆ کێشەی نەتەوەیی لە سوریادا، تا ئێستا کێشەکە بەم شێوەیە قوڵ نەبۆتەوە. تەنانەت ئەگەر بە شێوەیەکی کلاسیکی سەرنج بدەینە مەسەلەی نەتەوەیی و لەوانە مەسەلەی کورد. لەم ڕوانگەیەشەوە دیسان کێشەی نەتەوەیی لە سوریادا، وە بۆ خەڵکی کورد زمانی سوریا کێشەکە نەگەیشتۆتە ئاستی دابڕانی نێوان دوو کۆمەڵگای جیاواز کە بڕیار بێت لەسەر ئەم بناغەیە چارەسەرێک بکرێت. ئەمە لایەنێکی مەسەلەکەیە. بەڵام لایەنێکی گرینگ، بۆ سۆشیالیستەکان ئەوەیە، کە هەوڵ و تێکۆشانیان بۆ ئەوەیە کە شوناس و گیان و کالچەری نەتەوەیی هەمیشە لەبەردەم تیغی ڕەخنەی سۆشیالیستیدا بێت، هەمیشە خەباتیان بۆ ئەوە بێت کە تیژی هۆشمەندی نەتەوەیی کەمبکەنەوە، هەمیشە ئەرکیانە، کە ڕێگر بن لە دابڕان لەسەر پایەی نەتەوە و زمان وشوناسە جیاوازەکان. بۆیە ئەرکی ئێمە هەمیشە بەهێزکردنی هاوپشتی چینایەتی نێوان خەڵکی سوریایە بەتایبەت نێوان کەرتە جیاوازەکانی پرۆلیتاریا، کە لەڕاستیدا، هەڵاواردنێکی نەتەوەیی قوڵ تا ئێستا ڕووینەداوە، بۆیە پێویستە لەسەر سۆشیالیستەکان لەهەوڵی یەکگرتووکردنی پرۆلیتاریای سوریادا بن وەک چینێکی شۆرشگێرو دژ بە سەرمایە و سیستەمەکەی لە سوریادا، وە ئەمە ئامانجی سۆشیالیستەکانە. نەک گەورەکردن و قوڵکردنەوەی کێشەی نەتەوەیی، کە لە بناغەوە دژ بە پراتیسێنی سۆشیالیستیە.\nدووەم: لایەنێکی دیکە ئەوەیە، کە جیهانی ئەمرۆ جیهانگیرە، هیچ دیارەیەکی لۆکەڵی مانای نەماوە، تەنانەت ئەوە دیاردە زۆر کۆن و کۆنەپارێزانەش کە گوایا کلتوری نەتەوە یا ئاینن، هەموویان ژێرخانێکی ئابوری جیهانی و جیهانگیریان هەیە، ئەگەر نەبێت نامێنن. بازاری لۆکەڵی و نیشتمانی زۆر دەمێکە بەسەرچوەوە وئێستا مەسەلەی نەتەوە و مافی نەتەوەیی بۆ بۆرجوازی هیچ مانایەکی نیە، چونکە بازاڕی ناوخۆیی هیچ مانای نییە، بەڵکو بە پێچەوانەوە، بۆ هێزگەلێکی وەک یەکێتی و پارتی زۆر زیاتر لە هەلومەرجی ئەمرۆ قازانج دەکەن وەک لەوەی باسی دەوڵەتی سەربەخۆ یان تەنانەت دەوڵەتی سەربەخۆیان هەبێت. بابەتەکە سەرمایەیە وە سەرمایەی کوردی و عەرەبی و فارسی و تورکی و ئینگلیزی و چینی و یابانی و کۆری و بەرازیلی و هندی و ڕوسی مانای نیە و سەرمایە بەتەواوی جیهانیە- یەکێک لە ئاستەنگیە گەورەکانی بەردەم جەنگی جیهانی سێهەم ئەم تێکەڵبوونی سەرمایەیە- وە تەنانەت مانەوەی مەسەلەیەکی مێژوویی وەک فەلەستین لە بناغەوە دەگەڕیتەوە بۆئەم مەسەلەیە. بەهەمان شێوە ستراتیژی پەیەدە و پەکەکە و مانەوە لە چوارچیوەی دەولەتی سوریا و تورکیادا و لەسایەی پێشنیازی ‘ بەڕیوەبەرایەتی خۆسەرییەوە” لە هەمان چوارچیوەدا مانا پەیدا دەکات، کە سەرمایەی کوردی و بۆرجوازی کورد لە بازاڕیکی گەورەتردا کایە بکات، لەوە بترازێت ناوەرۆکی ئەم بەڕێوەبەرایەتیە، لیبرالیزمەکەی لێدەرچێت هەمان ناوەرۆکی تایفەگەری و پێکهاتە نەتەوەیی و ئاینیەکانی هەیە. پۆینتی سەرەکی لێرەدا ئەوەیە کە ئیتر بورجوازی کورد وەک چینێک لە هەر وڵاتەدا، پێویستی بە بڵقی نەتەوە نەماوە و بە ئاشکراتر بانگەواز بۆ سەرمایە و وەبەرهێنان و کەڵەکەی سەرمایە دەکات و نوێنەرە تازەکانیان باسی نەتەوە هەر ناکەن، کە باڵێکی گۆڕان و تەواوی بزوتنەوەی نەوەی نوێ و باڵەکانی نێو پارتی و یەکێتی بە جیا لەوەی کە پێگە و نفوزی جیاوازیان هەیە لە نێو ئەو دوو حزبەدا دەگرێتەوە. ئاڕاستەیەکی نوێ بە بەرگی ناسیوناڵ- لیبرالەوە لە نێو هەردوو حزبدا دەرکەوتووە. بەم مانایە ئاراستەی مێژوویی سەرمایە لە هەلومەرجی ئەمرۆی جیهاندا، تێکەڵ بوونی بێوێنەی سەرمایە و ئاوێزان بوونی سەرمایەی جیهانی، بەرژەوەندیەکی جیهانی کەپیتاڵ و بورجوازی گەورەی جیهانی فۆرمۆلە کردوە، کە مەیلی بچوککردنەوەی بازاڕی لە ژێر ناوی “نیشتمان”دا دابڕیوە لە بەرژەوەندییەکانی گەورە سەرمایەی جیهانی.\nلێرەدا واز لە ڕۆل وسیاسەتی ئەمریکا دەهێنم کە کاریگەری زیانباری هەیە بە هەردوو بارەکەیدا، و بەپێی ئەو شەپۆلانە کاری لەسەر دەکات کە ناگەنە ئەنجام، دژ بە بەررژەوەندییەکانی روسیاو و تورکیا و ئێران و هەروەها سوریا و عیراق. ناسیونالیزمی کورد هەمیشە وەرەقەی دۆڕاوو بووە، ڕیگەی دیکەشی نیە. بەڵام ئیتر لە کاریکاتۆر دەرچووە بوە بە پەتریپۆت. ئەم هێزانەی بزوتنەوەی کوردایەتی لە ڕوانگەی ئەمریکاوە، وەکو مەخزەنی کلاشینکۆفیان لێهاتوە، هەر وەرەقەی نەما ئەم مەخزەنانە دەگۆرێت.**\nبورجوازی کورد و گەمژەیی ناسیونالیزمی کورد!\nچەند بارەبوونەوەی ڕووداووە کارەساتبارو مەرگبارەکان بۆسەر خەڵکی کوردستان یەک و دووان نیە. ١٩٧٤ نمونەی گەورەی گوێچکەبڕینی ناسیونالیزمی کورد بوو! بەڵام بۆرجوازی ناتوانێت وانەی لێوەربگرێت، چونکە ئەوە حەتمیەتی پێگەو هەلوێستی و پراتسیەنی بۆرجوازییە وەک هیزێکی ئۆپۆزیسیۆن و بەشێک لە قەبارە جیهانیەکەی، بۆیە دووبارە و سێ بارەو چەند بارە دەبێتەوە. ٣١ی ئاب نمونەیەکی دیکەی دەستبڕین و شکاندنی گفتە بەلایەنێکی بزوتنەوەی کوردایەتی لەلایەن ئەمریکاوە، دیسان ئۆکتۆبەر دێتەوە، بەڵام ئۆکتۆبەر دروست لە هەلومەرجی قۆناغی تێپەردابوو، باسی ئۆکتۆبەر، جیاواز ترە لە ١٩٧٤، تەنانەت لە ٣١ی ئاب. ئەگەرچی ئۆکتۆبەر لە هەموویان زیانی کەمتر بوو، مەسەلەکە ئەوەبوو، بەهەربارێکدا بوایە هەمان ئەنجامی دەبوو. بەجیا لەوانەش هەر لە نێو سوریادا بە پەلە ترامب بڕیاری کشانەوەی هێزەکانی کرد، دواتر پەشیمان بوەوەو هەندێکی هێشتەوە بۆ پاراستنی چاڵە نەوتەکان، بۆئەوەی لایەنی کەم خەرجی هێزە چەکدارەکانی پەیەدە و قەسد بەم چاڵانە دابین بکات و دیارە لە باری سیاسیشەوە مانای هەیە، وەک لەسەرەوە ئاماژەیەکی کورتمان پێداوە.\nناسیونالیزمی کورد بەدەست خۆی نیە و لەوە عاقڵترو هوشیارتر نابێتەوە. ناوەرۆکی ئەم گەمژییە، چینایەتیە و لەو چوارچێوەیەدا هەر ئەوەندەیە و زیاتر نیە. کۆسپەکە تەنانەت هەر بۆ کرێکاران و خەڵکی بەشمەینەت نیە ، ئەگەرچی ئەوان زۆربەی هەرەزۆری کارەساتەکەیان دەکەوێتە سەرشان. بەڵکو لێرە لە کوردستان بۆ چینی بۆرجوازی و بەشێک لەم چینەشە، واتە بەشێک لەم چینە، باش تێپەڕبوونی ٣٠ساڵ زیاتر بەسەر بازاری ئازاد لە کوردستانی عیراق و کاریگەرییەکانی جیهانگیری، مەیلی بۆ ناسیونالیزم و هوشمەندی نەتەوەیی کەمبۆتەوە، و بورجوازی کورد دەزانێت و هوشیارە کە بابەتی سەرەکی ناسیونالیزم خۆی دیسان سەرمایەیە نەک نەتەوە – نەوەی نوێ نمونەیەکەی زۆر ڕۆشنە-. پێگەی ناسیونالیزم تەنانەت لە ئاستی بیروڕای گشتیدا، بەپێی ئاراستەی سەرمایە لەم قۆناغەدا پێ بەپی لاوازترو لاوازتر بووە. بۆ کۆمپانیا گەورەکانی وەک ستێرو کارو نۆکان و قەیوان و ئاسیا سێل و هەلەبجە گروپ ، کۆرەک و چەندینی تر، نەتەوە و دەوڵەتی کوردی یەک گوێنی برنجی کوردی ناهێنێت. وە لەڕاستیدا زەرەریانە.\nبورجوازی کوردی وەک چینێک یەکگرتوو نیە، ئەگەر نا بەرژەوەندییەکانی دەمێکە تەجاوزی ناسیونالیزمی کردوە. بەڵام ناسیونالیزمی دەسەڵاتدار هەردوو کایەکەی قۆرخ کردوە، هەم بازاڕ و هەم دەسەڵات. وە ئەم پێکەوەییە، یان ئەم هاوبەشییە ئابوریەیە کە تەواوی تابلۆکەی شێواندوە، ولە ئاستی بیروڕای گشتیدا وا دەردەکەوێت کە ناسیونالیزمی کورد خەباتگێری ڕێگای کوردایەتیە!! نەک کەڵەکەی سەرمایە. کوردایەتی دەمێکە نەماوە، نیشتمان پەروەرانی!! ڕاستەقینە لەسەر ئەم جەستەیە ژیان دەکەن، بەبێ ئەوەی بژین. ئەوانەی دەژین، ئەفسانەی کوردایەتی دەبەخشنەوە. گەمژەیی ناسیونالیزمی کورد لەوانە هێزەکانی”پەیەدە” ئەوەیە کە لەم سێرکڵەدا دەگرێنەوە خاڵی سفر و هەموو جارێک هەر وابووە. بەڵام کۆسپەکە ئەوەیە لەم دەورگێڕانەدا دەیان هەزارکەس دەبنە قوربانی ئەفسانەی بزوتنەوەی کوردایەتی و سەدان هەزاری دیکەش ئاوارە و دەربەدەر دەبن.\nڕیکەوتنی قەسد و کۆمپانیای “دەلتا کریسێنێت”!\nئەم ڕێکەوتنە لە کاریکاتۆر و گاڵتەجاری دەرچووە، ئیتر ئەوە چەند جار هاڕدراوەتەوە، مانای نەماوەو دەبێت لای عەتارەکانی پەتریپۆت بەدوایدا بگەڕیین. هێندە بێ لەزەت بووە، کە کێشەی خەڵکی کوردستانیان لە ئاستی ڕای گشتی جیهانیدا کردۆتە مەهزەلەیەکی چەندبارە و سواو. جۆرێکی لێهاتوە تەنانەت، سەمپاتی و هاودەردی جیهانی لەگەڵ خەڵکی کوردستاندا تائاستی زۆر لاواز هاتۆتە خوارەوە، تەنانەت لەبەرانبەر هێرشە دڕندەکانی حکومەتی نەتەوەپەرست و ئیسلامی تورکیا و رژێمی ئیسلامی ئێران و حەشدی عێراقیشدا، ڕای گشتی جیهانی بێدەنگی هەڵبژاردووە. ڕای گشتی جیهانی، سەیری هێزەکانی بزوتنەوەی ناسیونالیزمی کورد دەکەن وەکو پێش لەشکری ئەمریکا و ئەم یا ئەو وڵاتی ناوچەکە. تەنانەت ئێستا لە ئاستی سەرکردایەتی هێزەکانی بزوتنەوەی کوردایەتیدا، بە ئاشکرا ئاماژە بە ڕۆڵی ئابرووبەرانەی خۆیان دەکەن لە ڕووی ناچارییەوە، نەک لە ڕووی ئازاردانی ویژدانەوە. سۆشیالیزمی کرێکاران، یان هەموو ئەوانەی کە خۆیان وا پێناسە دەکەن کە قسەی ئەم بزوتنەوەیە دەکەن جا با لەئاستی ڕۆشنبیرانیشدا بێت، چجا ڕوچوبێتەوە نێو بەشی سۆشیالیزمی نێو بزوتنەوەی کرێکارییەوە، پێویستە سەرکۆنەی قەسد و پەیەدە و هێزە چەکدارەکانی پەیەدەیان بکردایە وەک پێش لەشکری بۆ هێزێکی سەرمایەداری زلهێز و کۆنەپەرست و کۆمەڵکوژی هیرۆشیما و خەڵکی ڤێتنام و عیراق و ئەفغانستان و دەیان ناوچە و وڵاتی دیکەی جیهان. ئەم سیاسەتەی “پەیەدە” هەر زوو لەسەردەمی بەرگری لە کۆبانیەوە دەستیپێکردوە.\nپێویست بوو ئەم حزب و ڕێکخراو و گروپە کۆمۆنیست و سۆشیالیستانە هەر زوو ئەم هەنگاوانەی قەسدو پەیەدەیان سەرکۆنە بکردایە،کە ئەمریکا وەک مقاشێک بەکاریان دەهێنێت لە پێناو بەرژەوەندییەکانی خۆیدا، بەڵام پێش لەشکری ئەم هێزە بۆ ئەمریکا بەتایبەت لە سوریادا، مانا و ناوەرۆکێکی قوڵی هەیە، چونکە بە سادەیی ئەمریکا بەبێ پشتیوانی پەیەدە و هێزە چەکدارەکانی توانای مانەوەی لە رۆژهەڵاتی سوریادا نامینێت، یان هێجگار سنوردارتر دەبێت. هێزێکی بۆرجوازی کوردی-پەیەدە- پەلی گەورەترین و پڕچەکترین و تاوانبارترین هێزی سەرمایەداری جیهانی گرتووە و لە ناوچەکەدا قایمتری کردووە. جێگاو دیواخانی بۆ هێزێک خۆش کردوە، کە پێش چەند ساڵێک داعشی بۆ پڕچەککردبوون و پەلاماری عێراق و سوریای پێدەدات، یارمەتی هێزێک دەدات کە خەڵکی ناوچەکەی لەگەڵ ئابلوقەی ئابوری و کاولکاری و شەری تائیفی و ئاینی و قەومیدا ڕوبەڕووکردۆتەوە. بێدەنگ بوون لە بەرانبەر ئەم سیاسەتەی پەیەدەدا، ڕاستەوخۆ بە قازانجی ئەمریکاو سیاسەتەکانیەتی و دژ بە خواست و ویستی پرۆلیتاریایە لە ناوچەکەدا بەگشتی وە پرۆلیتاریای کوردستان بە تایبەتی…بەم شێوەیە بێدەنگی هەر هێزو لایەن و حزب و گروپێک و تەنانەت کەسێکی سۆشیالیست بمانەوێت یان نا دەیخاتە پال سیاسەتی ناسیونالیستی کوردەوە. بەڵام ئەگەر سیاسەت سیاسەتی سۆشیالستیە، ئەوە دەمێکە پێویست بوو، ئەم سیاسەتانە سەرکۆنە بکرێت و بەتایبەت ئێستا ئیتر بوارێک نەماوەتەوە بۆ بێدەنگ بوون. کە پەیەدە بە ئاشکرا بۆتە بەشێک لە پیادەکردنی سیاسەتی ئەمریکا لە سوریاو ناوچەکەدا. ئەمە جێگای سەرکۆنەی گەورە و ڕەخنەی تیژی سۆشیالیستیە، بۆ هەر کەس و ڕێکخراو و حزبێک کە خۆی بە کۆمۆنیست و سۆشیالیست دەزانێت.\nباسی سەرەکی من لێرەدا، بڕینی وێلاشی ناسیونالیزمە لە نێو ئەو بزوتنەوەی ناوی سوشیالیستی و کۆمۆنیستیە. ئەم باسە، باسی پڕوپاگەندەی کۆمۆنیستی نیە بەتەنها، بەڵکو لەوانە گرینگتر، باسی ئەلتەرناتیڤی بزوتنەوەی سۆشیالیزمە، کە لە هەمانکاتدا پێویستی بەوە هەیە کە ئاستی سنور وهێڵە ئایدۆلۆجیەکانی خۆی تێپەڕێنێت، و بگاتە ئاستی پراتسیەنی چینایەتی تەواو جیاواز. سۆشیالیزمی کرێکاران پێویستی بە دابڕانی یەکجاری هەیە نەک تەنها لە ناسیونالیزم بەگشی بە ڵکو لە ناسیونالیزم فیمنیستی پەکەکەیی و ناسیوناڵ-لیبرال و سکولاریزم و مۆدرێنیزم …..تەواوی وێلاشەکانی بەو بزوتنەوە بورجوازیانەوە ببڕێتەوە. لەم نێوەدا و لە ژێر ناوی ئەوەی کە بەشێک لەم هێزانە “چەپن “یان “سکولارن” یان “پارێزگاری لە مافی ژن” یان “دژی تیرۆرن” نابێت ئەرکی چینایەتی و پێشڕەوی سۆشیالیزمی کرێکارانمان لە بیر بباتەوە، بەتایبەت کە ئەم بەشە لە هێزەکانی بورجوازی کورد لەم قۆناغەدا بۆتە داینەمۆی دەمەزەرکردنەوەی بزوتنەوەی کوردایەتی. لێرەدا، وە پێویستە دەستبەجێ، ئەم سیاسەتەی پەیەدەو قەسد سەرکۆنە بکرێت، ڕەخنەی تیژی مارکسیستی لەبەرانبەر ئەم هێز یان هێزانەی بورجوازی کوردا بگاتە جیاوازیەکی چینایەتی ڕۆشن لە ئاستی کۆمەڵانی ملیۆنی پرۆلیتاریای کوردستاندا.٨ئاب ٢٠٢٠


ئاراس فەتاح – مەریوان وریا قانع : دیسانەوە شەڕی دەستەویەخە . – WTARIKURD\nبەدرێژایی مێژووی سیاسیی نوێی کوردستان ھیچ کاتێک پرۆسەی دروستکردنی دەسەڵاتگەرێتییەکی سوڵتانیی بەقەدەر ئەمڕۆ بێشەرم و تاوانبار نەبووە . تەنانەت لە ساڵە تاڵەکانی شەڕی ناوخۆدا ململانێی سیاسیی بەشێوەی ئەمڕۆکە ناشیرین و دڕدۆنگ و پڕپیلانی ناوەکیی و دەرەکیی نەبوو . قۆناغێک نییە وەک ئەمڕۆ ژیان و بژێوی خەڵک بەم شێوازەی ئێستا کرابێت بە بارمتە بۆ پاراستنی بەرژەوەندییە حیزبیی و تاکەکەسییەکانی ناو خێزانە سیاسییە داخراو و دابڕاوەکان لە کۆمەڵگا . دەمێکە حوکمڕانانی کوردستان و مۆدێلی فەرمانڕەوایەتییەکەیان لەوە دەرچوون کە نەشوبھێنرێن بە سەدام و قەزافیی و ئەسەد و دەسەڵاتدارێتییە ھەرە ناشیرینەکانی تری ناوچەکە . ئەمڕۆ لەسەر شەقامی شارەکانی کوردستان ” شەڕێکی دەستەویەخە “ دەبینین لە نێوان ئەوانەی توڕەیی و نائومێدیی و وەڕسبوونی خۆیان نیشاندەدەن و ئەوانەی بەدیار و نادیار بە بەرچاوی کامێراکانەوە گەنجانی ئێمە دەکوژن و حیزبیش بێباکانە دەیانپارێزێت و باوەشیان بۆدەکاتەوە . ماوەیەک لەمەوبەر گەنجێکی ھەڵاتوو لە دورەوڵاتەوە ووتی ” پێمباشە لەناو دەریاکاندا بخنکێم ، نەک بەدەستی پیاوانی حیزب و بەرچاوی دایک و باوکمەوە بکوژرێم “. پێدەچێت ئەمڕۆکە ھەمان ئەو نەوەیە بڕیاری ئەوەی دابێت لەباتی ھەڵاتن و خنکان لە دەریاکاندا بەرگریی لەخۆی و لە داخوازییە سەرەتاییەکانی بکات . بەبۆچونی ئێمە ، ئەو تاوانە سیاسییانەی لە ئەمڕۆدا دژ بەم نەوە تازەیە دەکرێت ، کاری تاکەکەسانەی ھەندێک کوێلەی ناو حیزبەکان نییە کە بێباکانە و ئازادانە نیشان لە خۆپیشاندەران دەگرنەوە ، بەڵکو بە ئاشکرا و بێشەرم ستراتیژی بەرپاکردنی ” شەڕێکی دەستەویەخە “ ی سیستماتیکە لەگەڵ کۆمەڵگادا ، کە ماوەیەکی درێژە لەئارادایە .\nئێمە رامان وایە کە ئەوە ئەرکی رۆشنبیران نییە بە خۆپیشاندەران بڵێن چیبکەن و چینەکەن ، خەتی سوور کامەیە و لە کوێیە ، چ شتێک نابێت ببەزێنرێت و چیش دەبێت بپارێزرێت . ئێمە جەستەیەکی سیاسییمان ھەیە کە ھەموو خانەیەکی نەخۆشخراوە و ئۆرگانەکانیشی لەوەکەوتوون بە وەزیفەی ئاسایی خۆیان ھەڵسن ؛ حکومەتەکەی نەخۆش و سەرۆکایەتییەکەی دێوانەی دەسەڵات و پەرلەمانەکەی پەککەوتە و ھێزە سیاسییەکانیشی بێئیرادە . ئەم جەستە سیاسییە نەخۆشە لە کۆمەڵێک ھاوکێشەی ناوەکیی و ئیقلیمیی و جیھانیشەوە ئاڵاوە کە ھیچ مەودایەکی بۆ چارەسەرکردنی ھیچ کێشەیەک نەھێشتۆتەوە . بکەرە سیاسییەکانی، دونیای ئێمە بەرەو دابەشبوونی زیاتر و پارچەپارچەبوونی ترسناکتر و پێشێلکردنی زیاتری مافەکانی مرۆڤ دەبەن . تەنھا بژێوی خەڵک و پێداویستییە سەرەتاییەکانی ژیان نەخراونەتە ناو گەمەیەکی سیاسیی ناشیرینەوە ، بەڵکو ھێرشێکی سیستەماتیکیش لەئارادایە بۆسەر ھەموو مافەکان ، لەپێش ھەموویانەوە مافی نووسین و رادەربڕین و کاری میدیایی . بەبۆچونی ئێمە ئەو قۆناغە بەسەرچووە داوای عەقڵانییەت و ھێمنیی و ناتوندوتیژیی لە خەڵکیی بکەین ، وەکو لە حەڤدەی شوباتدا بە گرنگ و پێویستمان زانی و کردمان . شتێک بەناوی لانی ھەرە ھەرە کەمی عەقڵانییەتەوە لەناو سیاسەتی کوردیدا نەماوە . توندتوتیژیی شتێک نییە گەنجەکانمان لەسەر جادەکان دایانھێنابێت ، بەڵکو زادەی ئەو سیستمە سیاسییەیە کە سڵ لەوە ناکاتەوە بە گوللـە وەڵامی بەرد بداتەوە ، بە جلی مەدەنییەوە تەقە لە خۆپیشاندەرانی بێچەک بکات و بە عەقڵێکی سەربازییەوە تەواوی کۆمەڵگا بترسێنێت و لەڕێگای تیرۆرەوە کونترۆڵیبکات . ئەم عەقڵییەتە سیاسییە ئامادەیە سبەینێ و دووسبەیش ھێزە دەمامکدار و تێڵابەدەستەکانی بەھەموو شوێنێکدا بڵاوبکاتەوە، نیشتیمانمان بەسەر چەند خاڵێکی پشکنینی حیزبیدا دابەشبکات . شەھیدکردنی بەردەوامی خۆپیشاندەرانی مەدەنیی ھیچمان پێنەڵێت یەک شتمان بەبەردەوامیی لە جەوھەری ئەم دەسەڵاتدارێتییە بۆ نماییشدەکات ، ئەویش ئەوەیە کە توندوتیژیی بەشێکی جەوھەریی ئەم سیستمەیە و پارێزەرانی سیستمەکەش ئامادەن زۆرترین خوێن بڕێژن ، زۆرترین جەستە بێگیان بکەن و کەمترین باجیش بدەن .\nئەوەی جێگای سەمەرەیە زۆرینەی پەرلەمانتار و سیاسەتمەداران لەڕێگای میدیاکانەوە ، وەکو خۆپیشاندەر قسەدەکەن ، کەچی ھەرکەسێک بچێتە سەرشەقام و خۆپیشاندان بکات ، بە گوللـە دەمی دادەخرێت . ئەوەی تەواو دیار و بەرچاوە ئەوەیە ، شتێک لە دونیای ئێمەدا بوونی نییە مافی ئەو خۆپیشاندەرانە بپارێزێت و ھێزێک نییە بەرگریی لە ژیانیان بکات . ئەوەی دیارە و ھەموومان دەیبینین ژمارەی قوربانییەکان و شێوازی مردن و برینداربوونەکانیانە ، ئەوەشی دووبارە و سەدبارە نادیار و بزرکراوە ، تەقەکەران و تاوانکارانن . دەرکەوتنی قوربانییەکان و شاردنەوەی تاوانبارەکان ئەو گەمە ناشیرینەیە کە بەردەوام ئیشیکردوە و لەمڕۆشدا بە بێشەرمانەتر ئیشدەکاتەوە . ئەم دۆخە وامانلێدەکات بڵێین خۆپیشاندەرانی کوردستان پێویستیان بە واعیزی ئەخلاقیی ھیچ کەس و لایەنێک نییە ، پێویستیان بە چاوساغێک نییە پێیانبڵێت سەیری چی و کێ و کام ئاراستە بکەن، یان گوێ لە کێ و کام ھێز و کام سیاسیی بگرن ، چونکە بەھەر لایەکدا دەڕوانن جگە لە دونیایەکی تەواو بۆگەن و لەناوەندێکی سیاسیی تەواو داوەشاو ، شتێی دیکە نابینن. ئەوانەشی لە جەرگەی ئەم دۆخە ناشیرینەدا لە بچووکترین ئەخلاقی سیاسیی و ئینسانیی بێبەریین ، حوکمڕانانی ئەم وڵاتەن کە نیشتیمان بەرەو ھەڵدێڕ و داڕمانی تەواوەتی سیاسیی و ئابووریی و ئیداریی بردووە . ئەوان کوردستانیان کردووە بە پارکی ئۆتۆمبیلی درع و تەنکەری نەوت و بەرژەوەندی خێڵ و گروپی مافیایی ، دۆخێکیان دروستکردوە مرۆڤ نەتوانێت تەحەمولی ھیچ دەرکەوتێک لە دەرکەوتەکانی بکات و واھەستبکات تەنھا لەبەردەم دوو ئەگەردایە کە ھەردووکیان تاڵ و ژەھراوین : یان ھەڵاتن و سەرھەڵگرتن یان وەڵامدانەوە بە تەحەدا ترسناکەکانی دۆخەکە و لەوێشەوە دروستکردنی ڕیسکی گەورە بە ژیانی خۆیان و بە ژیانی دەستەجەمعییەوە . بەبۆچوونی ئێمە مەودا و ڕووبەرێک بۆ بێدەنگبوون ھیچنەکردن و ھێمنبوون نەماوەتەوە . سیاسەتی کوردیی لەوە کەوتوە کە بیرکردنەوەی سیاسەتمەداری بەرپرسیار بێت بۆ دروستکردنی ژیانێکی یەکسان و ھاوبەشی ئارام و قبووڵکردنی یەکتر لە کۆمەڵگادا . ئەم سیاسەتە گۆڕاوە بۆ گاڵتەجاڕییەکی حیساب بۆکراو و بێدەربەست بە عەقڵ و ژیانی ئینسانی ئێمە . شتێک نەماوە ئەم مرۆڤە یاخیبووانە لە کوردستاندا چاوەڕوانی بکەن ، ئەوەی لەبەردەمیاندایە نائومێدبوونە لە دونیایەک کە ھەر رۆژەی لە سوچێکەوە قەیرانێکی قووڵ و گەورە سەردەردێنێت ، بەبێ ئەوەی ئاسۆیەک ھەبێت بۆ چارەسەرکردنی ھیچ یەکێک لەو قەیرانانە .\nلەم دۆخە سیاسییە بەرھەمھێنراوەدا ، ھیچ شتێک لە حیکمەت و ویستی سیاسیی پاک و ھیچ شتێکێکیش بەناوی متمانە و خەمخۆریی تیانەماوەتەوە . بەبۆچونی ئێمە ھەموو ھێزەکان بە بڕی جیاواز لەدروستبوونی ئەم دۆخەدا بەشدارن ، بەڵام بەرپرسیاری سەرەکی سەرۆکێکی ماوەیاسایی لەکارکەوتووە کە بەدوای ھەلی کارێکی نوێدا دەگەڕێت ، بە مەرجی ئەوەی ببێتەوە بە سیاسیی ژمارە یەک . بۆ ئەم وەزیفەیەش جگە لە دیکتاتۆریبوون و نابەرپرسیارێتی و ژێرپێخستنی سەرجەمی یاساکان، ھیچ کارامەییەکی سیاسیی و ھیچ پسپۆڕییەکی تری پێویست نییە . ئەوەی دروستکەری ئەم دۆخەیە حکومەتێکی بەناو فرەحیزبییە کە حیزبێکی قائید ئیملای سیاسەتەکانی دەکات ، حیزبێک کە گەلێکی بە کامڵیی بێکار و بێ مووچە و بێژیان کردووە . لە کوردستانی ئەمڕۆدا بێشەرمییەکی گەورە بووە بە ئاکاری سەرەکی سیاسەت ، بەجۆرێک سڵ لەوە ناکاتەوە لیستی ژمارەی شەھیدەکانی حەڤدەی شوبات گەورەتربکاتەوە و بەرژەوەندییەکانیشی بەرتەسکتر و خواستەکانی سوڵتانیتر . بۆیە داواکردن لە خۆپیشاندەران کە توندوتیژ نەبن ، وەکو داواکردن لە بارزانی وایە دیکتاتۆر نەبێت . داواکردن لە خەڵک کە ھێمن بن وەک داواکردن وایە لە حیزبەکان و دەسەڵاتداران کە دڵسۆز و بەرپرسیار و یاساشکێن نەبن . داواکردن لە گەنجان کە توڕەنەبن وەک داواکردن وایە لە پەرلەمان کە توانای لێپرسینەوەی لە دەسەڵاتدارانی گەندەڵ ھەبێت . بەبۆچوونی ئێمە ئەم حکومەتە چیدی ناتوانێت نوێنەرایەتی خەڵکی کوردستان بکات ، ئاشکرایە پەرلەمانیش ناتوانێت بچووکترین لێپرسینەوەی لەگەڵدا بکات . ھەر ئەم دۆخە بێدەسەڵاتییەشە کە پەرلەمانتارانی ناچارکردووە ، مانبگرن .\nلەڕاستیدا ئەم حکومەتەی ئەمڕۆ تەنھا بۆ یەک شت باشە ، پێش ئەوەی سیاسەتە مەترسیدارەکانی نیشتیمانی ئێمە ھەڵوەشێنێتەوە ، پێویستە خودی خۆی ھەڵبوەشێنرێتەوە ، پێش ئەوەی نیشتیمانەکەمان بکات بە تەنەکەی خۆڵ ، خۆی فڕێبدرێتە ناو تەنەکەی خۆڵەوە . گەر تۆزقاڵێک ئەخلاقی سیاسیی لە وڵاتی ئێمەدا مابێت ، ئەوا بێگومان وەعزدادانی ئەخلاقیی خۆپیشاندەران نییە بەوەی ناتوندوتیژبن ، بەڵکو دەستبەردانی دەستەجەمعیی ئەم کابینە فاشیلە و ناشیرینەیە لە دەسەڵات ، کە ناتوانێت سەرەتاییترین فۆرمی بژێوی ئینسانی ئێمە دابینبکات و بچووکترین مافیشی بپارێزێت . حکومەتێک کە نە بتوانێت بژێوی خەڵک دابینبکات و نە بتوانێت مافی خەڵک بپارێزێت و نە بتوانێت لە ململانێکاندا بێلایەن بێت ، نە ئامادەبێت بچێتە بەردەم ئەو پەرلەمانەی کە متمانەی پێداوە ، نە ویستی چاکسازیی و نە ئەخلاقییەتی بەرپرسیارێتی ھەبێت ، تەنھا بۆ ئەوە باشە بینێریت بۆ ناو تەنەکەی خۆڵەکە . ھەر ھێزێکیش تەمەنی سیاسیی ئەم حکومەتە درێژبکاتەوە راستەوخۆ بەشدارە لە زیادکردنی ژمارەی قوربانییە سیاسییەکانی ئەم دۆخە ناشیرینەی کە بەرھەمیانھێناوە . سەردەمێکی درێژە تۆپەکە لە گۆڕەپانی کۆمەڵگای ئێمەدا نییە و لەناو ماڵی نوخبە دەسەڵاتدارە سوڵتانییەکەی کوردستاندایە . بۆیە قسەی ئێمە لەگەڵ خۆپیشاندەراندا نییە ، بەڵکو لەگەڵ ئەو سیاسییە فاشیلانەدایە کە رۆژ لە دوای رۆژ دونیای ئێمە ناشیرینتر و وێرانتر دەکەن .\nفەیسبوکی ئاراس فەتاح